
הצעת חוק מיסוי מקרקעין (שבח, מכירה ורכישה) (תיקון מס' 50 והוראת שעה), תשס"ב2002-
 

היו"ר יעקב ליצמן:

	בוקר טוב. אני פותח את ישיבת הוועדה. 

אנה שניידר:

	אני קוראת את תיקון סעיף 1 לחוק מיסוי מקרקעין (סעיף 1 להצעת החוק). זהו סעיף ההגדרות. אני קוראת את ההגדרה המקורית ל"פעולה באיגוד" המופיעה בפסקה (2). ההצעה כאן היא לתקן את הסיפה. בתיקון נפלה טעות סופר ויש לכתוב "החל במילים" במקום "החל בימים". אני מבינה שההגדרה הזאת דרושה כדי לקבוע את ההסדרים המהותיים בתוך הצעת החוק, בהמשך. 

	אני קוראת את תיקון סעיף 5 לחוק העיקרי (סעיף 2 להצעת החוק). סעיף 5 לחוק העיקרי דן בפעולות נוספות שהן בגדר מכירה. אני קוראת את סעיף קטן (ב)(1) בחוק העיקרי: "שוכנע פקיד השומה שהאדם העביר זכות במקרקעין או זכות באיגוד מקרקעין לעסקו כמלאי עסקי או שהפך זכות במקרקעין או זכות באיגוד מקרקעין כנכס קבוע בעסקו למלאי עסקי שבעסקו…" – ומפורטות כאן הוראות מיוחדות לעניין זה. 

	כאן ההצעה היא להוסיף הוראה נוספת, אני קוראת את פסקה (1א) המוצעת. אני מבקשת הסבר לגבי פסקה זו. בדברי ההסבר להצעת החוק נאמר שבסעיף זה מדובר על חלוקת נכסי עיזבון בין יורשים, ונדמה לי שלא בכך מדובר כאן. 

טליה דולן-גדיש:

	חלוקת נכסי העיזבון בין יורשים מופיע בסעיף 5(2). 

שרון גלעד:

	אולם המשמעות של פסקה (1א) איננה טריוויאלית. צריך להבין את כל הסעיפים.

היו"ר יעקב ליצמן:

	אם למישהו מהנוכחים יהיו שאלות, הוא ישאל אותן. 

אנה שניידר:

	אני קוראת את פסקה (1ב) המוצעת לסעיף 5 המקורי. 

שרון גלעד:

	בסוף פסקה זו יש להוסיף "לפי חוק זה".

אנה שניידר:

	אני מקבלת את התיקון. אני קוראת את תיקון סעיף קטן (ג)(4) המוצע לסעיף 5 בחוק העיקרי (סעיף 2(2) להצעת החוק). מה ההבדל בין מה שמוצע כאן לבין מה שהיה עד כה? 

טליה דולן-גדיש:

	עד עכשיו, לפי חוק הירושה, ילדיו של המנוח התחלקו בירושה בחלקים שווים. אולם לא הייתה חלוקה של נכסי העיזבון. לכל אחד מהילדים היה חלק שווה בבית, במגרש, במפעל וכו'. אם הילדים רצו לחלק ביניהם את הנכסים – היה עליהם לנהל מכירות ביניהם. הטענה כאן שמכיוון שמדובר בחלוקת נכסי עיזבון בין יורשים, אין לראות זאת כאירוע מס. 

מאיר קפוטה:

	היום, לפני רישום העיזבון, לפני הוצאת צו ירושה, יש לבצע חלוקה בין היורשים. לאנשים אין זמן להתעסק בזה. ההצעה היא שלא ייגבה מס אם לאחר צו הירושה תהיה חלוקה. 

אנה שניידר:

	אני ממשיכה לקרוא את סעיף קטן (ד) (מופיע בסעיף 2(3) להצעת החוק). 

	אני עוברת לקרוא את סעיף 7א(א)-(ג) שלו (סעיף 3 להצעת החוק). האם בסעיף קטן (ג) המטרה היא למנוע הקמת איגוד פיקטיווי? 

יאיר רבינוביץ':

	נכון, איגוד שינצל את ה25%-. כל הסעיף הזה חדש. הוא לא היה קיים בחוק המקורי. איגוד מקרקעין הוא איגוד שמרבית נכסיו הם מקרקעין. קבלן איננו איגוד מקרקעין, זה העסק שלו. הכוונה לאיגוד שיש בו נדל"ן, בהחזקה בנדל"ן. 

ישראל כץ:

	אז הקבלן יכול לפצל, למכור את האדמות. 

יאיר רבינוביץ':

	נכון. אולם זאת איננה פרצה. 

היו"ר יעקב ליצמן:

	אחרי שהחוק יעבור יהיו עוד פרצות, אני יכול להבטיח זאת. 

יאיר רבינוביץ':

	כמו בכל חוק. 

אנה שניידר:

	אני קוראת את סעיף 7א(ד) המוצע. נדמה לי שזה מרחיק לכת. מאפשרים לשר האוצר לסטות מהוראות החוק בתקנות, גם אם יש צורך באישור ועדת הכספים לצורך כך. בחוק יסוד: משק המדינה כתוב שפטורים והסדרים לגבי מיסוי צריכים להיות בחוק.

מאיר קפוטה:

	או מכוחו של החוק – כלומר בתקנות, באישור ועדת הכספים של הכנסת. 

אנה שניידר:

	אך האם אין כאן סטייה גדולה מדי?

יאיר רבינוביץ':

	למס הכנסה ולמשרד המשפטים היה חשש מתיקוני מס. אפשרנו לשר האוצר לתקן פרצות בחוק שלא שמנו לב אליהן. זאת הייתה פשרה שהגענו אליה בהסכמה. 

מאיר קפוטה: 

	הבקשה הייתה מרחיקת לכת עוד יותר, אך סייגנו אותה. 


שרון גלעד:

	אני רוצה להבהיר את מהות הוויכוח. 

היו"ר יעקב ליצמן:

	הסעיף מובן. היה לי ברור שזהו אחד מהדברים שהיה לגביהם ויכוח.

אנה שניידר:

	יש יתרון במתן גמישות, משום שכך אין צורך בשלוש קריאות כדי לתקן דברים, ונכון שיש פיקוח פרלמנטרי. אולם עדיין לפעמים קביעה שכזאת היא חזקה מדיי. 

	אני עוברת לקרוא את התיקון לסעיף 9(ב) המקורי, (סעיף 4 להצעת החוק). סעיף קטן (ב) בסעיף 9 המקורי נוגע לפעולה באיגוד מקרקעין, ואני קוראת אותו: "בפעולה באיגוד מקרקעין יהיה הרוכש חייב במס רכישה בסכום שהייתה חייבת בו מכירת זכות במקרקעין ששווייה הוא חלק יחסי, כאמור בסעיף 14(ג) משווי כלל הזכויות במקרקעין שבבעלות האיגוד". ההצעה היא שבמקום "חלק יחסי כאמור בסעיף 14(ג)" יבוא "החלק היחסי כאמור בפסקה (1א)"; ואז תוסף פסקה חדשה, הפסקה שמופיעה להלן.

	אני קוראת את פסקה (1א) הנ"ל. אני מבקשת לקבל הסבר לדברים האמורים כאן. 

יעל ייטב:

	ראשית, סעיף 14 המקורי יבוטל במסגרת העברת המיסוי של מקרקעין לפקודת מס הכנסה. אולם עדיין רוצים שפעולה במקרקעין תחויב במס רכישה לפי שווי המקרקעין. בעצם המנגנון הקבוע היום בסעיף 14(ג) יישאר כמות שהוא בפסקה החדשה, פחות הוא יותר. המנגנון הזה עוסק ביחס הזכויות שנמכרו למוכר ביחס לכלל הזכויות של האיגוד הנדון. 

	בעצם אין כאן חידוש אלא התאמה של ההוראות. זה בערך מה שהיה קיים. 

אנה שניידר:

	התיקון הנוסף המבוקש בסעיף 9 (סעיף 4(2) בהצעת החוק) הוא תיקון טכני. אני קוראת את התיקון. 

	בסעיף 5 להצעת החוק מופיע סעיף חדש, שיבוא אחרי סעיף 9א לחוק העיקרי. אני קוראת את פסקה (1) בסעיף 9ב המוצע. זוהי הנחה לתקופה הראשונה.

היו"ר יעקב ליצמן:

	בשנה השנייה ההנחה פוחתת, נכון?

יאיר רבינוביץ':

	נכון. 

אנה שניידר:

	אני קוראת את פסקאות (2)-(4) לסעיף 9ב המוצע. אני מבינה שההגדרה "זכאי" היא לפי משרד השיכון. 

היו"ר יעקב ליצמן:

	מהו המונח "שליטה" לפי סעיף 19(4)? 


טליה דולן-גדיש:

	המשמעות היא כולל חברת-בת, חברת-אם וחברה-אחות. 

אנה שניידר:

	מדוע משרד האוצר מבקש למחוק את סעיף קטן (ג) בפסקה (4) של סעיף 9ב?

שרון גלעד:

	בעצם לשכת עורכי הדין היא שביקשה למחוק את הסעיף. המטרה היא לתת הקלות מיוחדות על עסקאות אמתיות – שנעשות בין שני צדדים, ושיש להן תמורה מלאה. לכן בתחילה מיעטנו את "שינוי ייעוד". אך לשכת עורכי הדין טענה שעל אף מה שכתוב בחוק, הפרקטיקה המקובלת היא שממילא אין גובים מס רכישה על שינוי ייעוד. "שינוי ייעוד" משמעו הפיכת נכס עסקי למשרד קבוע, למשל. הטענה היא שעל כך ממילא אין נוהגים לגבות מס רכישה, וכל קביעה אחרת משמעה שהיה צורך לגבות מלכתחילה. לכן ההצעה היא למחוק את הסעיף הזה. נכניס את המגמה הזאת בסעיפים אחרים. 

אנה שניידר:

	אם כן המחיקה מאושרת?

היו"ר יעקב ליצמן:

	נצביע על כך. 

אנה שניידר:

	אני עוברת לקרוא את סעיף 9ג המוצע. 

	אני קוראת כעת את סעיף 6 להצעת החוק: ההצעה למחוק את סעיפים 12 ו14- המקוריים. 

טליה דולן-גדיש:

	אני מבהירה שאלה הסעיפים של איגודי מקרקעין שיימחקו, כפי שהסבירה קודם עו"ד ייטב. 

שרון גלעד:

	אולם יש להוסיף בתחולה שהביטול של סעיפים אלה ייכנס לתוקף רק כשסעיף 7א ייכנס לתוקף.

אנה שניידר:

	נעשה זאת בסעיף האחרון, סעיף התחולה. 

	אני קוראת את תיקון סעיף 19 המקורי (סעיף 7 להצעת החוק). ההצעה היא להוסיף פסקה נוספת אחרי פסקה (3). אני קוראת את סעיף קטן (4)(א) המוצע. האוצר מבקש למחוק את פסקה (4) בסעיף קטן (4)(א). אני מבקשת לקבל הסבר למחיקה, וכן לברר מדוע אין מכירים בעסקאות קומבינציה כשהן עסקאות בין קרובים. 


יאיר רבינוביץ':

	לא נכון שאין מכירים בעסקאות שכאלה, אולם אין דחייה של אירוע המס. הכוונה היא לתת דחייה שכזאת כאשר מדובר בעסקאות אמתיות, בין קונה מרצון ומוכר מרצון – כאלה שאינן בין קרובי משפחה. במצב כזה יש אפשרות לדחות את מועד חבות המס. 

אנה שניידר:

	ומדוע מציעים למחוק את התנאי הרביעי?

יעל ייטב:

	הוא בעצם מיותר. הוא מתקיים הרבה אחרי כן. בעצם ניתנת כאן דחייה של יום המכירה ממועד החתימה על ההסכם למועד עתידי. רוצים להתנות את ההטבה הזאת כך שהיא תחול רק לגבי אירועים המתקיימים ביום שרלוונטי לדחייה.

אנה שניידר:

	אם כן הפסקה תימחק. 

	אני עוברת לקרוא את פסקה (4)(ב) המוצעת בסעיף 19 המקורי. למה צריך כאן הגדרה ל"שליטה"?

יאיר רבינוביץ':

	משום שרצו לקבוע שליטה חזקה ורחבה יותר. 		

אנה שניידר:

	אני עוברת לקרוא את סעיף 29ב(א)-(ב) המוצע (סעיף 8 להצעת החוק). בפסקה (ב) היה תיקון שהוכנס. אני מבקשת שמשרד האוצר יסביר את הסעיף ואת התיקון שהוכנס.

יעל ייטב:

	בעצם הסעיף עוסק בשווי הרכישה לגבי חילוף נכסים. כמו שנעשה לא מזמן לגבי איחוד וחלוקה בחוק ההסדרים – יש חוק מהותי (כאן הוא פרק חמישי 3), וכן יש קביעה של הוראות לגבי שווי הרכישה בסעיף זה. 

	כאשר נעשה חילוף יש מעין דחיית מס. בתנאים מסוימים, שיידונו עוד מעט, אין חבות במס בעת החילוף אלא בעת מכירת הנכס החלופי. 

אנה שניידר:

	איפה מופיעה ההגדרה לחילוף?

יעל ייטב:

	בפרק המהותי, פרק חמישי 3. המטרה היא ששווי הרכישה יהיה שווי הרכישה של הזכות הנמכרת. היה "דילוג" על אירוע מס, ובעצם הנכס החלופי נכנס בנעלי הזכות הנמכרת. כל ההוראות שבסעיף 29ב נועדו לכל המצבים שנקבעים אחר כך בפרק חמישי 3, כדי לוודא שיהיה שווי רכישה נכון. ביקשנו תיקון של הסעיף משום שהתברר לנו שחסר אירוע בסעיף זה. היה מצב אחד שלא כיסינו. 

אנה שניידר:

	בסדר. 

שרון גלעד:

	בעצם משהו נשמט בסעיף קטן (ג). צריך להוסיף "כשהוא מוכפל…". אחרת זה לא הגיוני. סעיף קטן (ג) מדבר על קנייה בסכום נמוך יותר ומיסוי מאוחר יותר.

אנה שניידר:

	נדמה לי שעו"ד גלעד מתייחסת לסעיף קטן (ד). הניסוח הזה מופיע שם. אסיים את הקראת הסעיף הזה, ואם יהיו הערות, הן יידונו אחר כך. אני קוראת את סעיפים קטנים (ג)-(ו).

שרון גלעד:

	אני חוזרת על בקשתי לתקן את סעיף קטן (ג), אך מכיוון שמדובר בעניינים טכניים, אני מציעה לדון בכך מאוחר יותר. הרי לא הגיוני שחלק הזכות החלופית ייתן את שווי הרכישה של מלוא הזכות המקורית. זה תיקון טכני לחלוטין, כולנו מעוניינים באותה תוצאה.

יאיר רבינוביץ':

	זה איננו מהותי. הכוונה היא להגיע לחלק היחסי של השווי לעומת החלק היחסי של הזכות. אין מחלוקת על המהות. 

אנה שניידר:

	אם יהיה צורך, נבצע עוד תיקונים. 

	אני עוברת לקרוא את התיקון המוצע בסעיף 37 לחוק העיקרי (סעיף 9 להצעת החוק). הסעיף הזה עוסק ביום הרכישה. ההצעה היא להוסיף את פסקת משנה (ט).

יעל ייטב:

	יש לתקן שם את הסעיף. במקום "לפי סעיף 29ב(ד)" יש לכתוב "לפי סעיף 29ב(ה)". 

ישראל כץ:

	האם אחד מהתחומים שמצוינים כאן פטור היום בכלל ממס? 

יאיר רבינוביץ':

	לא, זה דבר חדש לחלוטין. אין גם מצב כזה מבחינה מעשית. 

ישראל כץ:

	למשל, מה חל עד היום ומה יחול בעתיד על דירת מגורים חלופית? 

אנה שניידר:

	אני מבהירה שמבחינת הניסוח, המשמעות היא שלמונחים המופיעים בסעיף זה יש את אותה משמעות שמופיעה בפרק החדש, הוא פרק חמישי 3 – שעוד לא קראנו. בעצם העבודה היעילה ביותר הייתה לקרוא קודם את פרק חמישי 3 ואחר כך לחזור לאחור. 

יאיר רבינוביץ':

	אין שום החמרה של המצב היום, חוץ מהגדרת שיעורי מס לוותיקים. 


ישראל כץ:

	וזה לא כלול בניסוחים בינתיים, נכון?

אנה שניידר:

	נגיע לעניין הזה בהמשך. 

	אני עוברת לקרוא את סעיף 10 להצעת החוק שלפיו סעיף 38 לחוק העיקרי בטל. 

טליה דולן-גדיש:

	הסעיף עוסק ביום הרכישה בפעולה באיגוד. אין צורך בסעיף זה. 

אנה שניידר:

	בסעיף 11 להצעת החוק יש הצעה לתקן את סעיף 39 לחוק העיקרי העוסק בניכויים המותרים. 

	ראשית אני קוראת את הרישה של סעיף 39 המקורי: "אלה ההוצאות המותרות בניכוי לשם קביעת סכום השבח אם אינן מותרות בניכוי…". ההצעה היא שאחרי "לשם קביעת סכום השבח" יבוא: "במכירת זכות במקרקעין". 

	אחרי פסקה (8) המקורית מוצעת פסקה חדשה, פסקה (8א). אני קוראת את הפסקה. הסעיף הזה נוגע להוראה שלפיה מותר לנכות את מס המכירה. 

אברהם שוחט:

	זה 0.8?

יאיר רבינוביץ':

	לא. הוראת 0.8 בטלה. בנוגע לנכסים שנרכשו לפני יום 7 בנובמבר, מס הרכישה ממשיך להתקיים אך הוא יהיה הוצאה מוכרת בחישוב השבח. התיקון הוא שהמס אכן יהיה הוצאה מוכרת בחישוב השבח. זאת המשמעות של האמור בסעיף 11 להצעת החוק. 

אנה שניידר:

	אני עוברת לקרוא את סעיף 39א לחוק העיקרי (סעיף 12 להצעת החוק). האם יהיו תקנות בעניין זה?

טליה דולן-גדיש:

	ייתכן. אין חובה בכך. בעצם הסעיף די בשל כמות שהוא. אני מבהירה שמכירים כאן בריבית הראלית. 

יאיר רבינוביץ':

	כל הריבית הראלית היא לעניין נכסים שנרכשים החל ביום הקובע ואילך. הריבית לחישוב השבח תותר בניכוי. בנוגע ליחידים יש בעיה – העסק איננו מופרד מהחלק הפרטי. לכן אנו דורשים שם עוד קצת הוכחות: שנרשמה משכנתה על הנכס, שההלוואה ספציפית לנכס. 

אברהם שוחט:

	מה העלות?

יאיר רבינוביץ':

	בטווח הקרוב אין שום עלות. מדובר רק בנכסים שנרכשים מכאן ואילך. גם ההלוואה היא מכאן ואילך. בשנים 2004-2002 אין לכך שום השפעה מבחינת העלות, או שההשפעה זניחה לחלוטין. 

שרון גלעד:

	בעיקרון השינוי יחול רק על נכסים שנרכשו מהיום. אבל קל מאוד לעקוף זאת. אפשר להעביר נכס לחברה שלאדם הרלוונטי יש 100% בה, או לעשות שינוי ייעוד.

יאיר רבינוביץ':

	נכון. אבל אז יהיה צורך לשלם מס שבח ומס רכישה. תכנון מס שכזה יעלה הרבה כסף.

שרון גלעד:

	בזמן הקרוב לא יהיה הרבה מס שבח, כי לא יהיה הרבה שבח. 

יוסף פריצקי:

	כלומר, הטענה היא שאפשר למכור את הנכס באותו מחיר, ולא יהיה מס שבח. 

שרון גלעד:

	בתקופה הקרובה מס הרכישה בהפחתה; מס שבח לא יהיה בקרוב. מי שקונה נכס בתקופה הזאת ייהנה מהפחתה של 20% בכל מועד שימכור. לכן ייתכן מאוד שלאנשים יהיה כדאי לפעול כך. ביתר הסעיפים יש סייגים שמגבילים פעולות שכאלה. 

היו"ר יעקב ליצמן:

	אבל למען גילוי נאות אני מבקש שעו"ד גלעד תציין שהדברים הללו עלו בדיונים בין משרד המשפטים למשרד האוצר. 

שרון גלעד:

	זה לא נכון. 

היו"ר יעקב ליצמן:

	לא נדון בכך. אם זה עלה בדיון בין משרד המשפטים למשרד האוצר, והממשלה החליטה בניגוד לעמדה שמוצגת כאן – אין בכוונתי לדון בכך כאן. 

מיכאל קליינר:

	מה שהוחלט בממשלה איננו מחייב אותנו כאן. 

ישראל כץ:

	היו"ר סומך על הממשלה שהיא החליטה החלטות נכונות. 

היו"ר יעקב ליצמן:

	רק ביקשתי שהדברים יצוינו כאן, כגילוי נאות. אני לא אוהב ש"עובדים" עליי. 


נחום לנגנטל:

	אם כן עו"ד גלעד צריכה לומר מראש: "מעתה ואילך ייתכן שכל מה שאומר עלה בעבר בדיונים בין הצדדים". כמו בבית משפט. 

שרון גלעד:

	אין בכוונתי להעיר את כל ההערות של משרד המשפטים בדיונים ההם. הערות משרד המשפטים לחוק זה נפרשו על פני 14 עמודים. רובן לא התקבלו. לדעתי אין סיבה שמס הכנסה לא יקבל את טענתי. כולנו רוצים לייעל את החוק ולמנוע פרצות. אני מבקשת לשמוע את תגובת מס הכנסה להערתי. 

אברהם שוחט:

	אם עו"ד גלעד צודקת בהערתה, זה לגיטימי.

היו"ר יעקב ליצמן:

	נכון, אבל צריך לומר שהדברים עלו בעבר. 

מיכאל קליינר:

	רו"ח רבינוביץ' טען שמה שעו"ד גלעד טוענת לא יהיה כדאי למוכר. עו"ד גלעד טוענת שייתכן מצב שזה אכן יהיה כדאי. אני מבקש להבין מדוע. 

שרון גלעד:

	אני מבהירה: ראשית, בתקופה הקובעת מס הרכישה מופחת. שנית, ההשערה היא שגם השבח יהיה נמוך יחסית בתקופה הקרובה. שלישית, אם קונים נכס חדש בתקופה הקרובה, בכל מועד שבו הוא יימכר תהיה הנחה של עוד 20% במס, נוסף על ההנחה של 25%. לכן מאוד ייתכן שזה יהיה כדאי. 

אברהם שוחט:

	על ההנחה של 25% יש עוד הנחה? 

טליה דולן-גדיש:

	כן, בתקופה הנוכחית. אחר כך יש ירידה בהקלות. יש הנחה ליניארית של 25%, ואחר כך יש שקלול: באיזו תקופה עושים 50%, ובאיזו תקופה עושים 25%. אם מגיעים לשיעור מס של 37%, למשל, יש להפחית ממנו 25%.

יאיר רבינוביץ':

	נכון, וזאת אם העסקה נעשתה עד יום 31 בדצמבר 2002. זה התמריץ לבצע עסקאות כעת. 

אברהם שוחט:

	אך מה זה יעשה למשק? האם זה ינתב תכנונים?

יאיר רבינוביץ':

	ראשית אנחנו רוצים להביא את המשק לעסקאות אמתיות. צריך לעודד את הקונים ואת המוכרים לעשות זאת. בעצם צריך למשוך את הקונים. 


ישראל כץ:

	התשלום צריך להתבצע בפועל בעסקה? 

יאיר רבינוביץ':

	צריכה להיעשות רכישה.

ישראל כץ:

	אם כן, יהיה אפשר לעשות הסכם בלבד. 

יאיר רבינוביץ':

	זה מקרה של פיקציה. מס הכנסה יטפל במקרים שכאלה. 

ישראל כץ:

	 מה יעשו עד סוף שנת 2002? מי יספיק לעשות עסקאות עד סוף שנת 2002? 

שמואל אולפינר: 

	זוהי המרצה לשנה או שנתיים. 	

היו"ר יעקב ליצמן:

	בסוף סעיף 14 יהיה סבב שאלות. 

אנה שניידר:

	אני עוברת לקרוא את סעיף 40 המוצע, שיחליף את סעיף 40 המקורי (סעיף 13 להצעת החוק). 

	אני קוראת גם את ההצעה לבטל את סעיפים 43, 44 ו45- לחוק העיקרי (סעיף 14 להצעת החוק).

טליה דולן-גדיש:

	אני מבהירה שהסעיפים הללו עוסקים באיגודי מקרקעין. 

אברהם שוחט:

	אני מבקש לשאול: מבחינתי הדברים שאמרתי אתמול עומדים בעינם. השאלה היא האם יש הצדקה להיכנס כעת לרפורמה, לפני הרפורמה במס, שיוצרת גם בעיות בענפים אחרים במשק. אמרתי אתמול שאינני יודע אם אפשר להניח שהעלות תהיה 300 מיליון ש"ח, או שבסעיפים מסוימים העלות תהיה רבה יותר – כמו בסעיפי השחלוף או בנושאים אחרים. בדקתי את הדברים במידה מסוימת אולם אינני יכול לטעון את טענתי באופן ודאי. בכל מקרה אולם לא יהיה זה אבסורד לטעון שהעלות איננה 300 מיליון ש"ח אלא 400 או 500 מיליון ש"ח. 

יאיר רבינוביץ':

	או אפס. 


אברהם שוחט:

	נכון, למרות שאני לא רואה שזה המצב.

	אולם אני מבקש לשאול שאלה הנוגעת לשורש העניין: בתחילת שנת 1999 נולד מס המכירה. הייתה עליו ביקורת רב המאוד. בעצם המס הזה בא להחליף את ההכנסות ממס רכוש, כדי לסגור מעגל. אם כבר מבצעים שינויים – צריך לבצע אותם באופן מושלם ולבטל את מס המכירה בכלל, ולעכב את נושא מס השבח לרפורמה השנייה. ואם יוחלט שבכל המשק תהיה ירידה של 25% - היא תתבצע גם כאן. אם יוחלט שהירידה תהיה גדולה יותר, יש לבצע הפחתה בהיקף דומה גם כאן.

	אך אין מקום ליצור עיוות במס שבח ולהשאיר את העיוות במס המכירה. אינני יודע מה הייתה ההכנסה ממס המכירה בשנה שעברה. נאמר לי שההכנסה הייתה 280 מיליון ש"ח. אם כן אפשר לקבל 150 מיליון, ולוותר על השינוי במס שבח. כך לא יהיה עיוות של מס שבח אל מול ענפים אחרים במשק, ובמקביל יהיה אפשר להיפטר ממס שהרבה מאוד מומחי מסים טענו שהוא רע וצריך לעבור מן העולם. 

מיכאל קליינר:

	אני מבקש להעלות נושא דומה. ראשית, אני תומך במאמץ לזרז את ענף הבנייה. זה דבר רצוי. לכן אני תומך בהקלות לציבור הרחב. אולם יש בעיה בעניין מס השבח. 

ישראל כץ:

	אתה בעד מענקים לציבור, ח"כ קליינר? אתה מתנגד למענקים למשתכנים. 

מיכאל קליינר:

	 אני מתנגד למענקים באמצעות פטורים. אם רוצים לעזור למישהו, אסור לפעול עקום. הטבות לנגב צריכות להיות בהקלות ובתקציב ולא בפטורים ממס.

	לגופו של עניין, יש ויכוח בכנסת: כולנו אומרים שלוקחים יותר מדי מהעבודה ופחות מדי מההון. בדרך כלל חברי הכנסת גם יודעים מאיפה לקחת – כל מי שרוצה להוציא הוצאה יודע מאיפה לקחת אותה. תמיד מוצאים סעיף - סעיף שיפוי מעסיקים. בכל פעם צריך לעקור מהראש של ח"כ חדש את ההצעה הזאת – שפירושה הוספת שמן למדורת האבטלה. הדבר האחרון שצריך לעשות הוא לתת קנס על העסקת עובדים, בכל אזור שהוא בארץ.

	אני תומך בעמדתו של ח"כ שוחט. אם כבר מבצעים שינוי, יש לבטל את מס המכירה. מס שבח בלאו הכי נוגע לאנשים מסוימים. הציבור הרחב פטור ממנו. כלומר, זוהי הענקה של פטור לשכבות החזקות. 

ישראל כץ:

	לקבלנים. 

טליה דולן-גדיש:
	
	לא, לבעלי הנכסים. 

מיכאל קליינר:

	 כלומר, לוקחים מאלה שיש להם באמצעות עונש על העסקת עובדים, אך נותנים להם הקלה במס שנוגע לרכוש שלהם. הטענה היא שיש להחמיר את המיסוי על הרכוש. אני מתנגד למתן הקלה לבעלי הנכסים. 


יאיר רבינוביץ':
	
	אמרתי בתחילה: אני מכיר את ח"כ שוחט זמן רב, ואין לי שום ספק שאילו הוא היה שר האוצר היום, הוא היה מניח בדיוק את אותה הצעת חוק על שולחנה של ועדת הכספים. 

	לגבי מס מכירה: אין ספק שהמס איננו טוב. כך גם מס רכישה. כשהוועדה התחילה לעבוד דיברנו על ביטול מס רכישה. אבל כשהגענו לנושא התקציבי, ראינו שלא יהיה אחראי מבחינתנו להציע בעת הזאת ביטול של מס הרכישה. לכן טיפלנו בנושא מס המכירה, כי הוא מכניס פחות כסף.

	מטרת הוועדה הייתה להמריץ את ענף הנדל"ן ולהוציא את המשק מהבוץ. ביטול של מס מכירה על נכסים קיימים לא ימריץ את המשק. ייתכן שיש מקום לבטל את המס הזה בהיערכות מחדש של מערכות המסים. אולם כדי להפעיל את ענף הנדל"ן, ביטול מס המכירה לגבי נכסים קיימים לא יועיל במאומה. לכן המלצנו כפי שהמלצנו. 

אברהם שוחט:

	יש בינינו ויכוח יסודי בשאלה מה ימריץ את הענף. 

יאיר רבינוביץ':

	טענה נוספת שלנו הייתה לעניין חוסר השוויון במסים. גם אנחנו, בתחילת הדיון, לא היינו שבעי רצון מפער שכזה בין מס רווחון למס שבח. אך בסופו של דבר, היות שההשפעה של ההקלה ב25%- שולית וזניחה בטווח הקרוב, משום שהשיטה ליניארית – זוהי בעצם הכרזה של הממשלה והכנסת על שיטת מס רציונלית יותר. ההשפעה תהיה אטית מאוד, ובשנתיים-השלוש הקרובות לא תהיה שום בעיה בפער בין מס רווחון למס שבח. 

מיכאל קליינר:

	אם כן, אפשר לחוקק זאת כהוראת שעה לשנה. במסגרת זו יחשבו הקלה של 25%. 

יאיר רבינוביץ':

	זה בלתי אפשרי במהות. מה שיכולנו – עשינו. 

אברהם שוחט:

	לדעתי מה שיקבע את מצב הענף הם דברים אחרים. אך זוהי הזדמנות להיפטר ממס שלדעת כולם איננו מוצלח. ההצעה שלי היא להישאר ב50%- במס שבח – מס שבח גבוה. 

יאיר רבינוביץ':

	העלות תהיה גבוהה מדי. בטווח הקרוב העלות של ההקלה ב25%- היא אפס. 

מיכאל קליינר:

	אני תומך בהשארת מס שבח כמות שהוא. לדעתי השינוי כאן לא יביא לעלייה במחירי הדירות. 

היו"ר יעקב ליצמן:

	יש ויכוח בנושא זה. החברים שמתנגדים יכולים להציע הצעת חוק שלפיה יבוטל מס המכירה. 



ישראל כץ:

	בינתיים מה שהמריץ קניית דירות הם המענקים למשתכנים. 

יאיר רבינוביץ':

	נכון. 

אברהם שוחט:

	 אפשר גם לתת מכונית לכל רוכש, נוסף על המענקים. כך יקנו עוד דירות. 

היו"ר יעקב ליצמן:

המענקים הללו הכניסו כסף למדינה. בכוונתי לקיים ישיבה בנושא המענקים. 

אברהם שוחט:

	אין כזה דבר. אפשר לחלק גם כסף. אבל יש גבול. 

מיכאל קליינר:

	גם אם יש מכונית ששווה 50,000 ש"ח ומוכרים אותה ב10,000- ש"ח – נכנס כסף. גם מכירה בחצי מחיר היא הכנסה של כסף.

אברהם שוחט:

	איך ייתכן שנותנים כסף ומרוויחים?

היו"ר יעקב ליצמן:
	
	ייתכן. מוסיפים 5% למענק, וגובים עליו מע"מ. יש הכנסה. והאנשים האלה כבר מקבלים שכר דירה מהמדינה. 

אנה שניידר:

	בשלב זה אני מבקשת להבהיר שיש להגיש את כל ההסתייגויות עד שעה לאחר ההצבעה. וָלא – לא אספיק להכין את החומר. 

ישראל כץ:

	ח"כ שוחט, האם אתה מוכן להציע הצעה משולבת של הפחתה חלקית של מס מכירה והפחתה חלקית של מס שבח?

אברהם שוחט:

	יש הפחתה חלקית של מס שבח. 

שמואל אולפינר: 

	ההקלה של 0.8 בוטלה.

אברהם שוחט:

	ההצעה שלי היא שיוותרו על מס מכירה, ולא יגעו בהון עד שתהיה ועדה. אבל הם לא מוכנים להצעה שלי. 

יאיר רבינוביץ':

	צריך לפעול בשלבים, ולא לעשות הכול יחד. 

ישראל כץ:

	אולי אין מקום להפחתה של 25%.

יאיר רבינוביץ':

	על ההקלה הזאת כבר יודעים בציבור. אם היא תבוטל זה יהיה כמו להעלות מסים. 

אנה שניידר:

	אני עוברת לסעיף 47 לחוק העיקרי, שיש בו כמה תיקונים טכניים (סעיף 15 להצעת החוק). אני קוראת את התיקונים המוצעים. 

	אחריו מגיע סעיף מהותי – סעיף 48א (סעיף 16 להצעת החוק). סעיף קטן (א) כפי שהוא מופיע היום אומר "חבר בני אדם יהיה חייב במס על שבח ראלי בשיעור הקבוע בסעיף 126 לפקודת מס הכנסה". כאן מוצע שבמקום השיעור הקבוע בפקודה יבוא "בשיעור של 25%". 

סעיף קטן (ב)(1) המקורי מדבר על יחיד, וקובע מס בשבח ראלי בשיעור של 50%. התיקון כאן הוא שבמקום 50% יייכתב "25%".

אני קוראת את סעיף קטן (ב1) המוצע. אני קוראת גם את ההצעה לתקן את סעיף קטן (ד) לחוק. 

ישראל כץ:

	 אני מציע למחוק את האמור בסעיף (ד).

טלי ירון-אלדר:

	אפשר לקבוע 0.5% אולי, במקום אחוז. 

אנה שניידר:

	כדי להבהיר את הדברים אני קוראת את סעיף קטן (ד) המקורי: "לגבי מכירת זכות במקרקעין או בפעולה באיגוד מקרקעין כאשר יום הרכישה היה עד שנת 1948 לא יעלה המס על 12% מהשבח וכאשר יום הרכישה היה בשנות המס 1949 עד 1960 – לא יעלה המס על 12% מהשבח ועוד אחוז אחד לכל שנה, משנת המס 1949 ועד לשנת הרכישה". זה המצב היום. 

	ההצעה היא שהחל בשנת 2005 יתווסף אחוז אחד לכל שנה. 

ישראל כץ:

	אנחנו מתנגדים לכך. ביטלנו את מס רכוש בשל העוול ההיסטורי שנעשה לאנשים. תמכתי בכך. כאן אנשים שגרים בנכס שלא לצורכי מסחר, ושלא ביצעו אפילו מכירה אחת מלבד הורשה – יסבלו מהחמרה. 

	אין לזה מקום כאן.  במושבים העוול כפול: גם הנכס איננו רשום על שם היחיד אלא על שם האגודה, וגם תימנע הזכות למכור את הנכס בלי לשלם מס. במושב האגודה חתומה עם הסוכנות. היחיד הוא המוכר, אבל פורמלית מדובר באגודה. זה חוזה משולש. 

טלי ירון-אלדר:

	היחיד מוכר את הזכויות שיש לו, גם מבחינה פורמלית. היחיד מוכר את הזכויות שיש לו כלפי האגודה. 

היו"ר יעקב ליצמן:

	אני מבקש לקבל בכתב את הבקשה של ח"כ כץ.

ישראל כץ:

	צריך להסביר על מי רוצים שהסעיף יחול. צריך לכתוב זאת. 

טלי ירון-אלדר:

	המטרה היא שהסעיף יחול על חברות בנייה.

ישראל כץ:

	אני מבקש לכתוב שהסעיף יחול על חברות עסקיות. 

שמואל אולפינר: 

	איננו מתנגדים לכך. 

טלי ירון-אלדר:

	וכן עליו לחול על מכירה בתאגידים עסקיים. 

ישראל כץ:

	אבל לא כולל אגודות שיתופיות. 

שמואל אולפינר: 

	גם לא כולל אנשים פרטיים. אפשר למסות חברות בנייה וכל מה שרוצים. 

אבשלום וילן:

	הוא יחול על חברות בנייה קבלניות, למשל. בכל מקרה אין מקום שהוא יחול על גופים פרטיים ולא על אגודות שיתופיות. עיקר הבעיה במושבים. 

ישראל כץ:

	לא ברור לי למה הכוונה ב"חברות עסקיות". יש הכנסות והוצאות לכל מיני גופים.  מה זה "עסקי"? הכוונה היא להחיל את הסעיף על חברות הבנייה. ואפשר לכתוב זאת בפירוש. 

היו"ר יעקב ליצמן:

	אנחנו מבקשים שיימצא נוסח מתאים, ובינתיים נמשיך לקרוא את החוק. 

טלי ירון-אלדר:

	אנחנו רוצים להחיל זאת על כל גוף שהוא חברה. 

היו"ר יעקב ליצמן:

	למשל, חברת KBA באשדוד.


טליה דולן-גדיש:

	על חברה כזאת חלים כללי מס הכנסה. 

טלי ירון-אלדר:

	הכוונה לחברה שיש לה מפעל, והוא פועל ויש לו הכנסה מעסק, והיא מוכרת את המפעל. זאת דוגמה מתאימה. הכוונה לחברה עסקית רגילה. 

שמואל אולפינר: 

	למשל, "עלית" והמפעל שלה ברמת גן. 

היו"ר יעקב ליצמן:

	הדברים ברורים. הנוסח יובא בהמשך.

שמואל אולפינר: 

	כלומר סוכם שאנשים פרטיים ומושבים לא ייכללו. 

ישראל כץ:

	נכון. 

שגית אפיק: 

	אני עוברת לקרוא את המשך התיקונים. אחרי סעיף (ד) בסעיף 48א המקורי יבוא סעיף (ד1). 

יוסף פריצקי:

	בשלב זה אני מבקש להעלות נושא אחר. תושבי החוץ זכאים לפטור ממסים על קניית דירה. מדוע שתושב חוץ שרכש דירה בישראל יקבל פטור ממס שבח? אני מבקש לשנות זאת כנגד הפחתה במס מכירה, למשל. אינני רואה סיבה מדוע על תושבי חוץ ליהנות מפטורים על מכירת דירות בישראל. זהו סעיף תקציבי שנוסף לאוצר, ולכן אני מבקש לקזזו מול הקלה אחרת. 

	היום מי שאיננו תושב ישראל מקבל פטור כאילו הוא תושב ישראל. האם הייתה התייחסות לנושא זה?

יאיר רבינוביץ':

	חלק ניכר ממדינות העולם הנאור נותנות פטור לתושבי חוץ. בפועל קונים אלה אינם משלמים מס, גם לא מה שמוגדר אצלנו כמס שבח. כל מדינות העולם הנאור מבקשות למשוך אליהם משקיעים, ולא לגרש אותם. לצערנו משקיעי החוץ אינם מגיעים לישראל בהמוניהם. העדפה שלילית שלהם תהיה טעות חמורה. 

טלי ירון-אלדר:

	גם בחו"ל יש מס. הרעיון המרכזי הוא ששינוי שכזה יבריח השקעות מהארץ. יש מסים בחו"ל, אך נכון שאפשר לתכנן מס באמצעות רכישות בחו"ל. בכל מקרה מדוע להבריח משקיעים?

שמואל אולפינר: 

	בתל אביב קנו אצלי חמישה משקיעי חוץ. כשעלה החוק שח"כ שוחט העלה, שיהיה מיסוי, הם מכרו את כל חמש הדירות. כוונתי להצעה של החוק עם מר בן-בסט. הם אמרו שאנחנו מטומטמים: הם שילמו 400,000 דולר, קנו חול ולבנים, וכעת מגרשים אותם. הם כבר לא כאן. 

	בחו"ל אין מיסוי על דירות. ישראלים לא משלמים אגורה כמס. הם מתכננים את המס היטב.

מוסי רז:

	לי יש שאלה אחרת: האם ההנחה היא שבשל הפחתה של 20%  אנשים יקנו יותר? העיקרון אמנם מובן, אבל נדמה לי שיש כאן משהו פגום. ראשית, כל המידע "ייסחב" לעתיד. 

יאיר רבינוביץ':

	זאת איננה בעיה. 

מוסי רז:

	 מעבר לכך, האם אדם יקנה היום דירה כדי שתהיה לנכד שלו הנחה כשימכור בעתיד? ממילא איש איננו מבטיח שהכנסת לא תשנה את הסעיף העקום הזה בעשרות השנים הקרובות. 

ישראל כץ:

	לכן אני מתנגד למחיקה רטרואקטיווית של זכויות. 

יאיר רבינוביץ':

	אי-אפשר לתת הטבה במועד הרכישה, ומעבר לכך, תהיה לכך עלות תקציבית גבוהה. אם מפזרים את העלות על שנות מכירה – היא זניחה לחלוטין. 

	כרגע המשק תקוע, כולם תקועים. לכן עושים מבצעים. כמו בסופרמרקט. צריך לבצע מהלכים משמעותיים כדי להוציא את המשק מהבוץ. שינוי שכזה יכול לקדם את הדברים. מי שקונה נכס לתשואה מחשב כמה יישאר לו בסוף. אם מפחיתים את המס, הכדאיות להשקיע עולה. 

שגית אפיק: 

	אני ממשיכה לקרוא את הצעת החוק. אני קוראת את ההצעה להוסיף את סעיף 48א1 אחרי סעיף 48א המקורי (סעיף 17 להצעת החוק). אני קוראת את סעיף קטן (א) ואת סעיף קטן (ב)(1).

שרון גלעד:

	ייתכן שיש מקום לומר שתהיה בחירה בין הסעיפים הקטנים של הסעיף. ייתכן שלפי סעיף קטן (א) המחיר יהיה נמוך יותר מלפי סעיף קטן (ב).

טליה דולן-גדיש:

	נכון: למוכר בתקופה הקובעת נותנים 20%; אך יש הוראה ספציפית לגבי נכס שחל עליו חוק הגנת הדייר, ולפיה המס לא יעלה על 15% בשנת 2002. הטענה היא שאם אחרי 20% הנחה המס הוא 14%, אין סיבה לחייבו לשלם לפי הסניף הנוגע לחוק הגנת הדייר. 

שרון גלעד:

	האם ברור שאפשר לבחור? זה לא ברור לפי מה שכתוב.

יאיר רבינוביץ':

	כתוב כאן "לא יעלה על" – כלומר, יש בחירה. 


היו"ר יעקב ליצמן:

	אך למה לא לכתוב זאת? 

שגית אפיק:

	אני ממשיכה לקרוא את סעיף 48א1(ב)(2) ו-(3). 

	אני עוברת לקרוא את התיקון המוצע לסעיף 48ב לחוק העיקרי (סעיף 18 להצעת החוק). הסעיף כולו יהפוך להיות סעיף קטן (א). מוסכם כעת שבסעיף קטן (א) לסעיף זה יימחקו המילים "מהשבח הראלי", אין בהן צורך. אני ממשיכה לקרוא את סעיף קטן (ב) לסעיף 48ב. 

טליה דולן-גדיש:

	בעצם מדובר בסעיף טכני לחלוטין. מס שבח הוא מקדמה על חשבון מס הכנסה, ואנחנו מתאימים זאת להוראות החדשות שהכנסנו בנוגע לחיוב במס שבח. 

יעל ייטב:

	היום הסעיף קובע שמדובר במקדמה לעניין שיעורי המס על חשבון מס הכנסה. המטרה היא שכשמגיעים לפקודת מס הכנסה – שזה לא יעלה על שיעור המס השולי. זאת משמעות הסעיף. 

	אולם בעקבות התיקון שנעשה קודם אצטרך לבצע התאמה טכנית כאן.

יוסף פריצקי:

	 כלומר, כיוון שקובעים תקרה לשבח, והשבח מצטרף להכנסה, מבצעים תיאום טכני, כדי שנציב מס הכנסה לא ידרוש את היתרה. 

שגית אפיק: 

	אני עוברת להצעה להוסיף פרק חמישי 2 (סעיף 19 בהצעת החוק). אני קוראת את סעיף 49י המוצע. 

טליה דולן-גדיש:

	בפסקה (4) לסעיף 49י(א) יש לכתוב בסיפה: "כתקופת האופציה" ולא "בתקופת האופציה".

שגית אפיק:

	אני ממשיכה לקרוא את סעיף 49י(א).

יוסף פריצקי:

	 לגבי הגדרת ה"מימוש" בסוף סעיף קטן (א): הכוונה למחזיק האופציה או למי שהוא יורה?

טלי ירון-אלדר:

	גם אם המחזיק מעביר, יש מחזיק חדש. תמיד מדובר במחזיק האופציה. זה מוכ"ז. 

יוסף פריצקי:

	אני רואה שיש הגדרה ל"מחזיק" – וזה מקובל עליי. 

עופר חוגי:

	מה לגבי הקצאת מניות? אם החברה מחזיקה קרקע, ובמקום עסקת המקרקעין יש עסקת מניות – מה אז?
	
טלי ירון-אלדר:

	הפרק הזה חל אך ורק על מקרקעין. נושא איגוד מקרקעין הפך להיות חלק מפרק ה לפקודת מס הכנסה. זה כמו חברות רגילות. אין עוד התייחסות לאיגוד מקרקעין כמו אל המקרקעין. 

עופר חוגי:

	האם יש התייחסות לעסקת מניות ללא מקרקעין באיגוד מקרקעין? 

טלי ירון-אלדר:

	כן. יש התייחסות לכך בפרק מסוים. הרעיון הוא למסות את המכירה במניות באיגודי מקרקעין כמו בחברות רגילות, למעט שיעור מס מופחת במקרים מסוימים. בעיקרון רואים את כל המכלול. 

יוסף פריצקי:

	אם רוכשים אופציה לרכישת מניות באיגוד מקרקעין – המיסוי הוא כמו לפי כללי מיסוי רגילים, כמו אופציה של חברת היי-טק. 

שגית אפיק:

אני מסיימת את קריאת סעיף 49י(א) ועוברת לסעיפים קטנים (ב)-(ג).

יוסף פריצקי:

	מדוע נכתב שסכומים אלה ייווספו לצורך חישוב מס? נניח שנרכשה אופציה לרכישת דירה שעולה 100,000 ש"ח. האופציה היא 5,000 דולר. כמה משלמים אחרי שנה? משלמים 95,000 ש"ח. 

יאיר רבינוביץ':

	נכון. אך לצורך המיסוי מעלים ל100,000- ש"ח. 

טליה דולן-גדיש:

	זה הגיוני, הרי בסך הכול התשלום היה 100,000 ש"ח, והמיסוי הוא על כל הסכום. 

שרון גלעד:

	כיום מכירה כוללת גם פעולה באיגוד. את זה איננו מוחקים. היא גם כוללת זכות להענקת זכות.

טלי ירון-אלדר:

	אבל בהגדרה של "אופציה" כתוב "זכות לרכישה של זכות במקרקעין למעט זכות לרכישה של זכות באיגוד". 

שרון גלעד:

	זאת השאלה שלי. זה שונה מהנוסח בחוברת הכחולה. שם המיסוי היה רק על אופציה באיגוד. הרעיון באופציה הוא שהמיסוי בשלב הראשון יהיה על האופציה בלבד, והדבר לא ייראה כמכירת המקרקעין עצמם. אם איננו מחילים את הסעיף על אופציות באיגוד – המשמעות היא שברגע שתתקבל אופציה הדבר ייחשב כאילו המניה עצמה נמכרה. 

טלי ירון-אלדר:

	יחולו כאן הוראות פרק ה.

שרון גלעד:

	הגדרת מכירה כוללת פעולה באיגוד, וה"למעט" הוא לעניין ההקצאה ולא לעניין אופציה. אך מכוח חלק ה לפקודה יהיה צורך למסות כאילו נמכרה המניה עצמה. זאת התוצאה. 

דוידה לחמן-מסר:

	למה היה שינוי לעומת הנוסח שהופיע בחוברת הכחולה? האם לא נוצר כאן דיסוננס?

טלי ירון-אלדר:

	בנוסח המקורי נפלה טעות. הייתה הסכמה מראש לגבי הדברים. 

	אם הולכים על זכות באיגוד, כבר נכלל הכול במסגרת המניה. מתייחסים לדברים כאל מכלול של החזקה. 

שרון גלעד:

	אולם נכון שאת מכירת האופציה ימסו מייד כמכירת המניה עצמה? 

היו"ר יעקב ליצמן:

	כיוון שהטענה הזאת עלתה בדיון בין משרדי הממשלה ונדחתה, לא נבצע כאן שינוי. 

דוידה לחמן-מסר:

	אם רוצים להקפיד בנוגע להחלטות הממשלה, הרי שבהצעה בחוברת הכחולה היה כתוב "למעט זכות באיגוד" וכעת משנים זאת. אנחנו רוצים להבין את השינוי. 

טלי ירון-אלדר:

	בדו"ח הוועדה הייתה הסכמה בנושא זה. בכל מקרה, חבל על הוויכוח לעניין הניסוח בעבר. הרעיון הוא פשוט: ברגע שזהו איגוד מקרקעין, ההתייחסות איננה מכוח מס הכנסה.

היו"ר יעקב ליצמן:

	האם משרד המשפטים מתנגד לניסוח הזה?

דוידה לחמן-מסר:

	אנחנו רוצים להבין את השינוי. זה חוק לא פשוט. 

שרון גלעד:

	בוצע כאן שינוי, אנחנו רואים אותו לראשונה. 

טלי ירון-אלדר:

	ברגע שמדובר בזכות באיגוד מקרקעין, אין כאן הרמת מסך מלאה לעניין החישוב – לא של השם, לא של השווי וכו', אלא יוצרים מכלול של כל מה שהיה. אין רואים זאת כמכירה של המקרקעין, אלא כמכירה של המניות עצמן. לכן יש להחיל כאן את עקרונות מכירת המניות.


דוידה לחמן-מסר:

	מה לגבי מכירה של אופציה?

טלי ירון-אלדר:

	זה כמו אופציה על מניות. לכן חל כאן את פרק ה. הטענה היא שגם היום במתן אופציה על מניות יש מכירה – מכירה של האופציה. 

שרון גלעד:

	כלומר, ממסים רק את התמורה שניתנה באותו רגע או את הכול? 

טלי ירון-אלדר:

	המטרה היא למסות רק את התמורה. אם יש בעיה בניסוח והדברים אינם באים לידי ביטוי – נבדוק זאת. אפשר לפתור זאת בהוראות, כי הרי הכנסנו סעיף שמאפשר שינויים בתקנות, בגלל הקושי שבהצעת החוק. הרעיון מקובל עלינו. 

שרון גלעד:

	כלומר, הרעיון הוא שיש למסות את האופציה בלבד. אבל המשמעות כעת היא שממסים את הכול. 

דוידה לחמן-מסר:

	האם יש סמכות לסטות מהחוק בתקנות, להוסיף על החוק? באישור הוועדה? אם יוצרים דין חדש מכוח תקנות – האם זה באישור הוועדה? איך האזרח יוכל לדעת על הדינים שייקבעו בתקנות? איך יוכל להעיר עליהם? איש לא יראה אותם. אני מבקשת שכל התקנות יהיו באישור ועדת הכספים. 

טלי ירון-אלדר:

	הדברים סוכמו. הכול טעון אישור ועדת הכספים. ולמען הסדר הטוב אני מראה שבתזכיר ולפני ועדת השרים הופיע הסעיף הנ"ל כמות שהוא. אבל זה לא משנה. 

טליה דולן-גדיש:

	בעצם יש אותו דין לשתי האופציות. 

דוידה לחמן-מסר:

	לא נכון, מרגע שממסים את ההקצאה, בעצם ממסים הקצאה ומכירה של אופציה כאילו הן מניות. השאלה היא על מה יהיה מס כאשר בעל אופציה א' מוכר אותה לגורם ב': האם את האופציה, או את המניה שהיא פועל יוצא של האופציה? 

טלי ירון-אלדר:

	אנחנו רוצים שימסו את האופציה. נבדוק אם זה מה שעולה מהדברים. 

יוסף פריצקי:

	תמיד ממסים את האופציה ולא את המניה. 


דוידה לחמן-מסר:

	נכון, אבל כתוב כאן "למעט באיגוד מקרקעין", ולכן השאלה נשאלת. 

היו"ר יעקב ליצמן:

	הטענה היא שהניסוח איננו ברור. אך הכוונה ברורה. 	

אנה שניידר:

	למען השקיפות אני מבהירה שהכנתי את המסמך הזה עם התוספות של האוצר.  הבנתי שחלק מהשינויים הם תיקונים של טעויות או אי דיוקים, או הבהרות של נוסח. בכל מקרה זה המסמך שמונח על שולחן הוועדה, ואת המסמך הזה עליה לאשר או שלא לאשר. 

שרון גלעד:

	צריך לכתוב משהו כמו הסמכה: "שר האוצר רשאי להחיל את הוראות סעיף זה על מכירת זכות באיגוד בתיאומים הנדרשים".

טלי ירון-אלדר:

	זאת לא הייתה הכוונה. הבעיה שעו"ד גלעד הצביעה עליה קשורה לקביעה בסעיף (7). צריך להבהיר את הסמכות. 

שרון גלעד:

	אני מציעה להוסיף בסעיף 7(א)(ד)(1): "לרבות לעניין מיסוי אופציה באיגוד מקרקעין". 

אנה שניידר:

	אני קוראת כעת את ההצעה להוסיף סעיף 49י1 (עמוד 13 להצעת החוק).

	אני עוברת לקרוא את פרק חמישי 3: סעיף 49יא המוצע. בהגדרת "שווי הזכות החלופית" יש למחוק מהסיפה את המילה "בו". 

יוסף פריצקי:

	
	בסעיף 49יא(ב)(1) לא צריך לבוא פסיק במשפט "זכות במקרקעין, במקרקעין שהם מבנה עסקי…". ברור שזאת איננה הכוונה. צריך לכתוב "זכות במקרקעין שהם מבנה עסקי". 

אנה שניידר:

	לא נכון. צריך לכתוב "זכות במקרקעין במקרקעין שהם מבנה עסקי".

טליה דולן-גדיש:

	נכון. "זכות במקרקעין" זאת תיבה אחת. זה כמו "זכות" או "חכירה". 

אנה שניידר:

	אני ממשיכה לקרוא את סעיף 49יא, החל בפסקה (ב)(2). 


טלי ירון-אלדר:

	בסעיף 49יא(ב)(2)(א) אני מבקשת להוסיף ולקבוע שזה יחול גם כשיש תב"ע לבנייה, וכן שימוש חורג. זה יחול במקרים שיש אישור לבנות לפי ועדת תכנון ובנייה. 

אנה שניידר:

	אני ממשיכה לקרוא את סעיף 49יא (ג) ומסיימת את הסעיף. 

	אני עוברת לקרוא את סעיף 49יא1(א)(1)-(2) (עמוד 15 להצעת החוק). 

דוידה לחמן-מסר:

	כיצד אפשר לדעת אם הקרקע החקלאית הנמכרת שימשה בייצור הכנסה מחקלאות במשך חמש שנים לאחר המכירה וכו'? המוכר הוא שמבקש פטור.

בועז מקלר:

	זוהי דרישה בלתי סבירה. התנגדנו לה בוועדה. היא לא הגיונית. יש סעיף בחוק מס שבח שמאפשר לשר החקלאות לקבוע מתי קרקע מוחלפת למטרה חקלאית. 

ישראל כץ:

	אני מציע לסיים את קריאת הסעיף ולדון בכך אחר כך. 

אנה שניידר:

	אני ממשיכה לקרוא את סעיף 49יא1. בסעיף קטן (ב)(2) יש לתקן טעויות סופר ולכתוב: "עלה שווי הקרקע החקלאית החלופית על שווי המכירה של הקרקע החקלאית הנמכרת, יחולו…". אני משלימה את קריאת הסעיף. 

בועז מקלר: 

	יש בסעיף זה דרישה בלתי סבירה בסעיף (א)(3): שבמשך עשר שנים תהיה מהקרקע הכנסה מחקלאות. המוכר תלוי ברוכש, כפי שאמרה עו"ד לחמן-מסר. זה בלתי סביר ובלתי כלכלי. יש סעיף אחר בחוק מס שבח שמאפשר החלפת קרקע חקלאית באישור שר החקלאות. זה תפקידו של שר החקלאות. אבל מה שמציעים כאן תלוי בהרבה משתנים. 

אני מבקש להוריד את הדרישה הבלתי סבירה הזאת ובמקומה לכתוב: "אם אישר שר החקלאות והחילופין נעשו למטרה חקלאית" – כפי שקיים כבר.

טלי ירון-אלדר:

	אין בכלל חילוף של קרקעות. הנושא הזה הוסף בחילוף של קרקעות חקלאיות בלבד. אנחנו רוצים לוודא שהקרקעות הללו היו בעבר חקלאיות ויישארו חקלאיות. 

דוידה לחמן-מסר:

	למה אין הוראות שכאלה לגבי תעשייה? יש לדרוש שגם אצל הרוכש המבנים ישמשו לתעשייה במשך חמש שנים. 

יאיר רבינוביץ':

	אולם שם מדובר בבנייה מול בנייה. 


בועז מקלר: 

	אני מציע שהמגבלה לא תחול על חוזים שהוגבלו לשימוש חקלאי. מרבית החוזים במגזר החקלאי מוגבלים אך ורק לשימוש חקלאי, אבל למרות ההגדרה לשימוש חקלאי נוצרת בעיה: כי ייתכן, למשל, שבשנה מסוימת הקרקע לא שימשה לחקלאות. אולי היה אסון טבע בשנה מסוימת? בשנה כזאת לא משלמים אפילו דמי חכירה למנהל. מה לגבי שנת שמיטה? הדרישה הזאת איננה מעשית. יש כלים טובים יותר לכך. 

אנה שניידר:

	אם הקרקע עומדת סתם, המשמעות היא שאין שימוש חקלאי בקרקע?

שרון גלעד:

	הדרישה היא לחמש שנים, אך לא ברציפות, נכון? 

טלי ירון-אלדר:

	שנת שמיטה מתפרשת תמיד על שתי שנים. אין מצב שבמשך שנה שלמה הקרקע איננה מעובדת. 

בועז מקלר: 

	התוצאה תהיה שבהתמודדות הבסיסית עם פקיד השומה לא תאושר שום החלפת קרקע. מטבע הדברים במשך עשר שנים יש גם תקופה שבה הקרקע איננה משמשת להכנסה חקלאית. 

ישראל כץ:

	אבל הייעוד חקלאי. אם כן מה החשש? 

בועז מקלר:

	אך הקרקע, שהייעוד שלה חקלאי, לא תמיד משמשת להשגת ההכנסה. 

ישראל כץ:

	מר מקלר חושש, שלמרות שהשימוש חקלאי, הרי שאם לא השתמשו בקרקע הכלל לא יחול. צריך למצוא ניסוח שיבהיר זאת. 

יוסף פריצקי:

	אני מציע ניסוח חדש לסעיף 49יא(א)(3): "הקרקע החקלאית החלופית אמורה לשמש בייצור הכנסה מחקלאות בלבד". כלומר, המבחן לא יהיה הייצור בפועל אלא הכוונה. 

טלי ירון-אלדר:

	ולכך יש להוסיף: "ואינה משמשת למטרה אחרת". 

יוסף פריצקי:

	אני מסכים לכך. 

טליה דולן-גדיש:

	בסעיף (א)(2) יש לכתוב: "הקרקע החקלאית הנמכרת אינה משמשת להכנסה שאינה הכנסה מחקלאות במשך חמש שנים לפחות…". 

בועז מקלר:

	זה פותר את הבעיה שהצגתי. 

טלי ירון-אלדר:

	יש לכתוב שם: "מיועדת לשמש לחקלאות ואינה משמשת להכנסה שאיננה הכנסה מחקלאות…". 

ישראל כץ:

	אין טעם בהערה הזאת. אני תומך בהשארת הסעיף כמות שהוא. 

שרון גלעד:

	קבעו כאן הגבלות על שִחלוף של קרקע חקלאית שמטרתן שהשחלוף יהיה אמתי. הקרקע צריכה לשמש לחקלאות, או לפחות שלא לשמש למשהו אחר. 

	אך לפי אותו היגיון צריך להחיל את הדברים גם על מבנה עסקי. 

יאיר רבינוביץ':

	זה לא נכון, זה לא אושר בממשלה. 

שרון גלעד:

	זהו אחד הנושאים שהיו במחלוקת בין מס הכנסה למשרד המשפטים. אבל לפי ההיגיון שחל בנושא החקלאות, צריך היה להחיל את אותה הגבלה גם על נכסים עסקיים. 

היו"ר יעקב ליצמן:

	למה הממשלה לא קיבלה את העמדה הזאת?

דוידה לחמן-מסר:

	כי מס הכנסה התנגד. 

שרון גלעד:

	אינני יודעת אם זה חשוב מדוע הטענה לא התקבלה. חשוב יותר שהוועדה תהיה מודעת לשאלה. במבנה עסקי, בשונה מקרקע חקלאית, אין דורשים שימוש בפועל לעסק לפני המכירה ואחרי המכירה; הטענה היא שדי בכך שהנכס מיועד לשמש לפי טיבו לאותו שימוש. 

יוסף פריצקי:

	אבל זה לא מה שכתוב כאן. כתוב: "משמש לייצור הכנסה". 

ישראל כץ:

	לאור כל ההערות, לדעתי הנוסח הקיים סביר. 

שרון גלעד:

	בנוגע למבנה ציבור נכתב שהוא מיועד לשמש לפי טיבו, ואין דרישה לשימוש בפועל. מדוע מגבילים את הקרקע החקלאית, אך מתירים חופש במבנים העסקיים? 

יאיר רבינוביץ':

	כל החוק נוגע לבנייה. החקלאות היא החריגה. זה המקרה היחיד שניתנת קרקע שאיננה מבונה. זה לא שייך לבנייה. שר החקלאות ביקש להתייחס לכך, והייתה הסכמה לבקשה. זה חריג לגמרי לחוק. ולכן כדי שלא נגיע למצב של מתן אדמות לבנייה – הכנסנו את הסעיף הזה, שקובע שימוש לחקלאות. 

נחום לנגנטל:

	לפני שממשיכים בהקראת הצעת החוק אני מבקש להעיר הערה. הגשתי הסתייגות על הפרק החקלאי. העליתי את הסתייגותי גם אתמול. אני עדיין מכין את ההסתייגות שלי לעניין עסקאות קומבינציה. אעלה את הדברים בהצבעה. אני רק מבקש לשאול האם ההצבעה תתקיים היום.

היו"ר יעקב ליצמן:

	היא תתקיים היום, ברגע שנגמור את הקראת החוק. לא יעזור לכל מי שרוצים להפריע לדיון ולהתסיס את חברי הכנסת שלא ימשיכו בדיון. אני מוחה על כך. 

ישראל כץ:
	
	במי מדובר?

היו"ר יעקב ליצמן:

	אני שמתי לב לכך. 

אנה שניידר:

	לפני הקראת סעיף 49יב אני מבקשת לומר שלמשרד המשפטים העיר הערה לגבי הסעיף. 

דוידה לחמן-מסר:

	הערנו הערה לממשלה, היא לא התקבלה, ולא נחזור על הערותינו בוועדה. 

יוסף פריצקי:

	 מה קרה?

היו"ר יעקב ליצמן:

	היא צודקת. 

דוידה לחמן-מסר:

	משרד המשפטים איננו מייצג שום אינטרס. הערה ההיא הייתה מקצועית. 

היו"ר יעקב ליצמן:

	אתמול התקשר אלי שר המשפטים ואמר לי באופן חד משמעי שכל ההערות שנדונו הוכרעו בין השרים. זה מה שמחייב. 

	אמרתי בתחילת הישיבה שאני מבקש שיודיעו לי אם הדברים כבר נדונו. לא אהבתי את העובדה שעו"ד לחמן-מסר פונה לחבר כנסת מסוים ואומרת שאי-אפשר לנהל בנושא דיון שנמשך שעתיים או שלוש שעות. זה לא העסק שלה. העסק שלה הוא להעיר את הערות המשרד בוועדה. היא איננה יכולה להטיף מוסר ליו"ר הוועדה או לחבר כנסת כלשהו. בכל הכבוד לעו"ד לחמן-מסר ולכך שהיא ממשרד המשפטים היא לא יכולה להטיף מוסר בשאלה כמה זמן יש לנהל את הדיון. אני לא אוהב את זה. זה לא אסתטי. לא פועלים כך בין אנשים. 

דוידה לחמן-מסר:

	אני עובדת כאן הרבה מאוד שנים. אני מדברת עם חברי כנסת בצורה מסוימת, מכוח העובדה שאני עובדת עמם שנים רבות. אם יש לי שיחה פרטית עם חבר כנסת, זה עניין אחר. 

היו"ר יעקב ליצמן:

	אבל לא כאן. עו"ד לחמן-מסר יושבת מול חבר כנסת, מתסיסה אותו ואומרת שלא ייתכן שבתוך שעתיים יגמרו את החוק.

דוידה לחמן-מסר:

	לא אמרתי את המשפט הזה, בכל הכבוד. 

	אני מבקשת גם להסביר מה עלה בוועדת השרים. שר המשפטים חשב שיש טעם בחלק מההערות שלנו. רו"ח רבינוביץ' ונציבות מס הכנסה נשאלו לגביהן, ורו"ח רבינוביץ' מסר את תשובתו. נציבות מס הכנסה הגיבה מדי פעם להערות, לפי ההקשר. שר המשפטים אמר שאם הגורמים הללו אינם רוצים לקבל את ההערות – הם חופשיים להמשיך בדרכם. 

היו"ר יעקב ליצמן:

	זכותכם להעיר הערות. אך מה שעו"ד לחמן-מסר עשתה היום הוא התערבות בניהול העבודה. זה לא אסתטי.

דוידה לחמן-מסר:

	המילה "אסתטי" לא יצאה מהפה שלי. הופתעתי שהצעת חוק כה מקיפה נדונה ביום אחד. כל הכבוד לוועדה שהיא יכולה לסיים זאת ביום אחד. 

היו"ר יעקב ליצמן:
	
	ראש הממשלה לשעבר מנחם בגין העביר את חוק הגולן בשלוש קריאות ביום אחד. האם גם אז הפרקליטות אמרה שזה לא אסתטי?

דוידה לחמן-מסר:

	לא אמרתי את המילה הזאת. 

היו"ר יעקב ליצמן:

	זוהי התערבות בעבודת הוועדה. אי-אפשר להטיף לי מוסר. 

מוסי רז:

	החוק הזה יגרום נזק, אך לא כמו החוק ההוא. 

דוידה לחמן-מסר:

	ההערות שלנו אינן מוטות משום סיבה. משלא התקבלו הערותינו על-ידי רו"ח רבינוביץ' ונציבות מס הכנסה, שר המשפטים אמר "לא צריך". אנחנו מעירים את ההערות כדי לשפר את החקיקה ולא כדי לפגוע בה. אם מטרת המעורבים שפקודת מס הכנסה תיטיב עם הקבלנים כפי שלא היה בעבר – זו זכותם. תפקידנו היה להעיר הערות בממשלה. 


היו"ר יעקב ליצמן:

	וכך נעשה.

	אני מבקש לסיים את הדיון הזה. אני לא סותם את הפיות. אתמול נתתי לכל אחד לומר את מה שהוא רוצה. כיבדתי את כולם. אבל אני, בשונה מיו"ר אחר, אומר את מה שיש לי לומר בפנים, ולא יעזור לאיש. 

דוידה לחמן-מסר:

	גם אני רוצה לומר את הדברים: ההערות המקצועיות שלנו, שכולן נדחו – ולא נחזור עליהן בוועדה – נתמכו על-ידי מומחים מהאקדמיה, שלפי דעתי לא היה להם די זמן לבוא לכאן, ועל-ידי אנשי מקצוע ממס הכנסה. 

שמואל אולפינר: 

	בוועדת רבינוביץ' ישבו מומחים. מתי היית בוועדה, עו"ד לחמן-מסר?

יאיר רבינוביץ':

	בכל חוק יש מומחים שטוענים טענות שונות. 

אנה שניידר:

	האם יש למשרד המשפטים הערה מקצועית לסעיף הבא?

דוידה לחמן-מסר:

	אי-אפשר להשתמש בנו כדי להעיר הערה מקצועית. אם רוצים להעיר הערה מקצועית – בבקשה, זה לא ענייננו. אבל אי-אפשר לעשות זאת ב"כובע" של משרד המשפטים. אני מתנגדת לכך. 

ויצמן שירי:

	יש החלטת ממשלה. יו"ר הוועדה הוא מטעם הקואליציה. 

דוידה לחמן-מסר:

	בסדר. אבל שלא ישתמשו בנימוק של משרד המשפטים כדי להעלות הערות. אם מישהו רוצה להעלות הערה – שיעשה זאת מיזמתו. 

אנה שניידר:

	לאור מה שקורה כאן אני מבקשת לשאול האם הוגשה בקשה לוועדת הכנסת לפטור מחובת הנחה. זה נחוץ כדי להתקדם עם הצעת החוק. 

היו"ר יעקב ליצמן:

	הבקשה הוגשה. אינני יודע אם היא כבר נדונה. 

אנה שניידר:

	אני עוברת לקרוא את סעיף 49יב(א) המוצע (עמ' 16 להצעת החוק).


יוסף פריצקי:

	מה שמפורט כאן הוא נוסף על הפטורים הקיימים? 

טליה דולן-גדיש:

	נכון. 

אנה שניידר:

	אני ממשיכה לקרוא את סעיף 49יב. בסעיף (א)(1) יש לתקן טעויות סופר. אני קוראת גם את פסקה (2).

יוסף פריצקי:

	אני מבקש לעצור כאן. למה יש צורך בתנאי שבפסקה (2)? ומה אם אדם החליט לעבור לדירה זולה יותר, שאיננה קטנה יותר אלא ממוקמת במקום אחר? למה אין פטור?

יאיר רבינוביץ':

	מעבר כזה חייב במס. היה מפגש עם כסף. בפטורים הרגילים לא נגענו. 

ויצמן שירי:

	זה פתח להסתבכות של אנשים. נניח שאדם קנה דירה שמעל ליכולתו, ואחרי שנתיים הוא נאלץ לעבור לדירה קטנה יותר. למה הוא חייב במס?

יאיר רבינוביץ':

	עד 18 חודשים הוא איננו פטור. אחרי שנתיים הוא פטור. אני מבהיר שאפשר להשתמש בזכות הזאת פעם אחת. 

עופר חוגי:

	 מה לגבי דירה בירושלים מול דירה באופקים? אם אדם מכר דירה בירושלים והחליף אותה בשלוש דירות באופקים? 

יוסף פריצקי:

	כלומר ח"כ חוגי שואל האם יש לכתוב "דירת מגורים" או "דירות מגורים".

טלי ירון-אלדר:

	לשר האוצר יש סמכות לגבי החלפת דירה אחת בכמה דירות. זה מופיע בכל אחד מסוגי הנכסים. אפשר לקבוע את הדברים בתקנות. 

איתן כבל:

	 בעצם את מי זה משרת? החוק במהותו אמור לשרת את הציבור הרחב. לכן הוקמה ועדת רבינוביץ'. נכון שאחת המטרות היא ליצור תנועה. אך בסופו של דבר המטרה היא לצמצם ולקזז את נטל המס בתחום זה. 

	מי שיש לו – שיבושם לו, אבל נדמה לי שזהו פטור לא הגיוני. יש לסייע למי שאין לו. לכמה אנשים יש שתי דירות? 


יאיר רבינוביץ':

	מטרת החוק לעודד את ענף הבנייה. 

ישראל כץ:

	גם דירות בבית שמש, למשל. 

יאיר רבינוביץ':

	יש מקרים שלאדם יש דירה שחייבת במס אך היא איננה יעילה מבחינתו, משום שהוא איננו יכול להשכיר אותה וכו'. לפי המצב החוקי היום הוא "תקוע" אם הדירה. אנחנו מאפשרים לו החלפת דירתו בדירה אחרת, יעילה יותר מבחינתו, וכך המשק יהיה יעיל ואנשים לא יישארו עם דירות ורק ימתינו לפטור. 

עופר חוגי:

	 אם אדם רוצה להחליף דירה בדירה, אך נשאר הפרש, האם אפשר לפטור במס את מחיר הדירה הזולה יותר? 

יאיר רבינוביץ':

	אם מדובר בדירה אחת יש ממילא פטור. 

ויצמן שירי:

	בעצם לא משנה אם קונים כמה דירות. חשוב בעצם לנצל בדיוק את מחיר המכירה המקסימלי. 

עופר חוגי:

	אבל האם צריך לשלם מס רכישה על שתי הדירות הללו? לטענתי לא, כי זוהי החלפה.

יאיר רבינוביץ':

	היום, לפני התיקון, האדם חייב במס שבח ובמס רכישה. אחרי התיקון, בטל מס שבח. על מס רכישה אי-אפשר לוותר. 

אנה שניידר:

	אני ממשיכה לקרוא את סעיף 49יב, החל בסעיף קטן (א)(3). בסעיף קטן (ב)(2) יש לתקן: במקום "40(ג)" יש לכתוב "40(ב)". בסעיף קטן (ב)(3) יש לתקן טעות סופר. במקום "על" צריך להיות "עלה". במקום "49(ג)" יש לכתוב "40(ג)". 

אני עוברת לקרוא את סעיף 49יג(א).

יוסף פריצקי:

	 למה כתוב "דירת מגורים מזכה" ולא "דירת מגורים"?

טליה דולן-גדיש:

	זוהי האפשרות הראשונה. אם לא עומדים בה, יש חלופות אחרות. אם אין דירה מזכה – אפשר למכור גם דירה אחרת. 


יוסף פריצקי:

	אם אדם עובר לבית אבות, כדאי שישאיר את הדירה לבן שלו. למה לא? 

ישראל כץ:

	 כדי שלא יהיה פטור פעמיים. אם לאדם זה יש שתי דירות, יהיה אפשר גם למכור את הדירה השנייה.

ויצמן שירי:

	 המטרה היא שלא יהיה ניצול כפול של הפטור. כל אחד יוכל להחליט אילו מהפטורים לנצל. 

היו"ר יעקב ליצמן:

	בקצב הזה נגיע לבית אבות לפני שנסיים את הצעת החוק. 

אנה שניידר:

	אני קוראת שוב את סעיף 49יג כולו. 

יוסף פריצקי:

	 אני מבקש לשאול כמה שאלות. זוהי הטבה לקשישים שעוברים לבית אבות, אך הרבה מהקשישים מעדיפים להחליף את דירתם, ולא לעבור לבית אבות. לפעמים הם משפצים את דירתם, כך שתהיה נוחה יותר. נכון שעל כך אין מס. אבל מה אם הקשישים מוכרים דירה וקונים אחרת? 

יאיר רבינוביץ':

	יש פטורים אחרים במקרה כזה. 

	אבהיר את ההטבות שבסעיף זה: ראשית בית אבות הוגדר כדירה. שנית, אפשר להשתמש גם נכס אחר שאיננו דירה כדי לעבור לבית אבות. 

יוסף פריצקי:

	  אינני רואה סיבה להעדפה או להפליה של קשישים שמגיעים לבית אבות לעומת קשישים שקונים דירה בקומת קרקע ודואגים שתהיה להם נוחה. 

יאיר רבינוביץ':

	ההעדפה היחידה לבית אבות היא שאפשר למכור גם נכס מקרקעין אחר, לא דירה, כדי לעבור לבית אבות. עשינו זאת מסיבות סוציאליות בלבד. 

יוסף פריצקי:

	 אבל אם רוצים לעבור לדירה קטנה יותר אי-אפשר לממש נכס מקרקעין אחר באותה צורה, נכון?

ישראל כץ:

	אפשר להחליף את הדירה בחילופין רגילים. 


טלי ירון-אלדר:

	לכל מצב העדפה משלו. בחילופי דירה רגילים אין תנאי של דירת מגורים מזכה. אין תנאי של גיל – הכול רחב. כאן יש העדפה לבית אבות, זה נכון, אך באותה מידה יש צמצום: דרישה למכירת דירת מגורים מזכה, אם יש; ורק אחר כך מכירה של נכסים אחרים – אולם במגבלה של סכום שאיננה קיימת במקומות אחרים. 

עופר חוגי:

	 כתוב כאן שבית אבות משמעו בית אבות שיש בו 50 איש ויותר. ברוב בתי האבות יש פחות תושבים. פוגעים כאן בבתי האבות הללו. 

טלי ירון-אלדר:

	ההגדרה לבית אבות לקוחה מחוק הפיקוח על מעונות, התשכ"ה1965-. 

ויצמן שירי:

	יש לי הצעה לסדר: אני מציע שמעתה והלאה כל אחד יסמן לעצמו את הערותיו, וכל ההערות יידונו בתום ההקראה. 

עופר חוגי:

	 אולם אני מבקש לחזור לנושא הקודם: אפשר להגדיר בית אבות כך שייכללו בו גם בתי אבות ל30- איש?

אנה שניידר:

	ההגדרות הן מחוקים אחרים. אי-אפשר לשנות זאת. 

עופר חוגי:

	 יש עשרות בתי אבות קטנים, והם מוכרים, בוודאי. אני מציע לכתוב "בית אבות מוכר". למה להגביל? 

טלי ירון-אלדר:

	אבדוק את האפשרות הזאת. 

אנה שניידר:

	אני קוראת את סעיפים 49יד49-טו, ואת סעיף 49טז(א).

שרון גלעד:

	האם ברור סעיף קטן (א) חל גם על קרקע חלופית חקלאית, דירת מגורים חלופית וכו'?

יוסף פריצקי:

	 ברור כאן שמבחינת הזכות החלופית לא יחול פטור ממס לפי פרק זה, אבל לא לפי פרקים אחרים. 


יאיר רבינוביץ':

	משתמשים בסעיף הזה אך ורק כשאין דירה פטורה. איננו יוצרים פטור חדש יש מאין. אם היה פטור קודם על דירת מגורים – הסעיף הזה לא היה מתאים. אין מנסים ליצור פטור חדש. אין זו צבירה של זכות לפטור חדש. זוהי בסך הכל דחיית מס, ולא יצירת פטור חדש.

טלי ירון-אלדר:

	כשהקונה ימכור את הדירה החלופית הוא ישלם מס. אי-אפשר להמשיך בחליפין לעד. 

אנה שניידר:

	אני ממשיכה לקרוא את סעיף 49טז. 

שרון גלעד:

	חייבים להבהיר בסעיף קטן (ג) שהמילה "חילופית" כוללת את כל השאר. כי אם לא כן הסעיף הזה מלמד שבסעיף קטן (א) הכוונה הייתה רק לנכס עסקי ולא לכולם. 

טלי ירון-אלדר:

	נוסיף את ההבהרה הזאת גם בסעיף קטן (א). כך יהיה ברור שההחלה היא לגבי כל הסוגים. יש לכתוב: "הקרקע החקלאית החלופית או דירת המגורים החלופית". 

אנה שניידר:

	למה לא לכתוב: "זכויות לפי פרק זה"? בכל מקרה, נמצא לכך תיקון מוסכם. אני ממשיכה לקרוא הסעיף הקטן האחרון ב49יד, סעיף קטן (ד). 

יאיר רבינוביץ':

	זהו פטור חדש, רק לגבי אזורי עדיפות לאומית. מי שעובר לאזור עדיפות לאומית בדירה חלופית יוכל לקבל עוד פטור. 

יוסף פריצקי:

	עכשיו מכניסים פוליטיקה לחוק?

מוסי רז:

	לפי נתוני הביטוח הלאומי ההכנסה שם גבוהה יותר. 

היו"ר יעקב ליצמן:

	לא נכריע היום את הוויכוח הזה.

יאיר רבינוביץ':

	אנחנו מוכנים למחוק זאת. 

ויצמן שירי:

	 האם אזור עדיפות לאומית כולל גם את הנגב והגליל? אם לא, צריך להוריד זאת לגמרי. נכין הסתייגות בנושא זה. 


שרון גלעד:

	אנחנו מסכימים להוריד את הסעיף.

אנה שניידר:

	אם כן, הסעיף יימחק. 

עופר חוגי:

	מדוע? נצביע על כך בכנסת. 

יוסף פריצקי:

	לא, נצביע על כך כעת. 

היו"ר יעקב ליצמן:

	בינתיים נמשיך בהקראת החוק. 

ישראל כץ:

	ההגדרה לעדיפות לאומית קיימת. אין מה לפעול כאן בנושא זה. גם רוצים לפנות אותם, וגם רוצים שלא יוכלו למכור את הדירות. 

טליה דולן-גדיש:

	להפך. ההקלה היא בתנאי שעוברים לאזור עדיפות, ולא בתנאי שעוזבים אותו. 

מוסי רז:

	 אנחנו מגישים כעת הצעה למחוק את הסעיף. 

היו"ר יעקב ליצמן:

	נצביע בנושא זה. אם ההסתייגות לא תתקבל כאן, הנושא יגיע למליאה. 

ישראל כץ:

	אם כן, גם לי יש הסתייגויות. אני מבקש שלגבי קיבוצים לא יחול הפטור. אני מתנגד להצבעה נפרדת על כל סעיף וסעיף. מי שרוצה, שיגיש הסתייגויות. יש להצביע על הכול. נושא העדיפות הלאומית איננו נתון לדיון. 

יוסף פריצקי:

	 לא ייתכן שימציאו פטור יש מאין – גם לא לנגב ולגליל. נניח שמישהו גר במצפה רמון שנתיים, ועזב. למה כעת יהיה פטור ממס? 

ויצמן שירי:

	 אסביר זאת: כל מי שמוכר שם – מפסיד. התושבים קונים כדי שיהיה מקום לגור, אבל כבר בעת החתימה הם יודעים שהפסידו. אם כוללים את הנגב בסעיף זה, לא אציע הסתייגות. 

היו"ר יעקב ליצמן:

	אחר כך אחליט אם ההסתייגויות יידונו כאן או במליאה. 

מוסי רז:

	אני מפנה את תשומת לבו של ח"כ כץ לעובדה שזוהי פעם ראשונה שכולם רוצים למחוק את הסעיף הנוגע ליש"ע, אפילו ח"כ חוגי. 

אנה שניידר:

	אני קוראת את סעיף 49יז. 

שרון גלעד:

	האם כוונה ל50%- מההפחתות?

טליה דולן-גדיש:

	50% מהמס. מחשבים מס רכישה – ומשלמים חצי. 

אנה שניידר:

	אני קוראת את סעיף 49יח. אני עוברת לפרק חמישי 4, וקוראת את סעיף 49יט – סעיף ההגדרות. 

טליה דולן-גדיש:

	בפסקה 2 יש לתקן ולכתוב: "לצורך רכישת יחידות בשטח האמור, לצורך פינוי המתחם…". 

טלי ירון-אלדר:

	אין צורך בתיקון. עוד מעט יוזכר שטח שעדיין לא הוכרז כמתחם וכבר רוכשים שם יחידות. לכן עשינו שתי חלופות בהגדרת יזם. 

אנה שניידר:

	בסדר. אני קוראת שוב את פסקה (2). 

שגית אפיק: 

	אני ממשיכה בהקראת סעיף ההגדרות. 

	אני קוראת גם את סעיף 49כ.

יעל ייטב:

	יש לתקן את המילים "בסעיף 49כא" ל"בסעיף 49כח". 

שגית אפיק: 

	אני קוראת את סעיף 49כא. 

יעל ייטב:

	יש השמטה בסעיף קטן (א). הנוסח המלא הוא: "על אף הוראות סעיף 49כ, יודיע היזם למנהל על כל הסכם למכירה כאמור באותו סעיף בתוך 30 ימים מיום ההסכם, על גבי טופס שקבע המנהל". 


שמואל אולפינר: 

	אבל זה לא מתבצע כך בדיוק. יש הרבה פעמים אופציות בפינוי-בינוי. 

טלי ירון-אלדר:

	יש בחוק פתרון לעניין האופציות. 

שגית אפיק: 

	אני ממשיכה לקרוא את סעיף 49כא החל בסעיף קטן (ב). אני קוראת את סעיף 49כב(א)(1)-(2). יש לתקן טעויות סופר בסעיף קטן (א)(2): "הנמכרת" במקום "הנמכרים" ו"והתמורה" במקום "מהתמורה". 

ויצמן שירי:

	האם על ההפרש הכספי דורשים מס? אם מחליפים לדירה קטנה יותר ומסתפקים בכך, למה צריך לשלם על ההפרש?

יאיר רבינוביץ':

	כי הייתה פגישה עם כסף.

יוסף פריצקי:

	נקודת ההנחה היא שלא נותנים פטור על כסף. 

יעל ייטב:

	אני קוראת את סעיף קטן (ב) בסעיף 49כב. אחרי המילים "ביחידת המגורים" יש למחוק את השורה המופיעה בהצעת החוק, עד למילים "החלופית, לא יפחת משיעור זכותו…". 

שרון גלעד:

	אני מבקשת להתייחס לסעיף הקודם. בחוק ההסדרים הוועדה עשתה הפרדה של החלק הנוגע לפינוי-בינוי. היה שם תיקון לסעיף 49ז. בעצם הנושא עדיין מונח על שולחן הוועדה. שם נאמר משהו אחר: כשמוכרים את היחידה במתחם הפינוי-בינוי תהיה תקרה לפטור. נדמה לי שהתקרה היא 1.3 מיליון – אולם ייתכן שאני טועה. כלומר, בכל הארץ יש פטור אחיד, המבוסס על מחיר. לא משנה האם הדירה החליפית שווה יותר או פחות. זאת התקרה האחידה בכל המדינה. 

	אולם כאן ההצעה שהפטור יהיה בהתאם לשווי של יחידה של 120 מטר במתחם הספציפי. כלומר, ככל שהמתחם שהתפנה מרכזי יותר, וממוקם באזור עשיר יותר, הפטור גבוה יותר. ולהפך.

ויצמן שירי:

	 זו מטרת הפינוי-בינוי: ליצור מצב שיהיה כדאי להרוס ולבנות. הבעיה היא במקומות שיש בהם בעיית מקרקעין. שם כדאי לעשות פינוי-בינוי, זה המצב. 

שרון גלעד:

	ראשית, בעבר העניין לא נדון בוועדה לגופו של עניין. ח"כ ליצמן אמר שבעתיד שני הדברים יידונו. שוויוני יותר לקבוע תקרה אחידה לכל המדינה. הכוונה לתקרה לפטור. אין ליצור מצב שהפטור משתנה בהתאם לאזור המגורים. זה איננו שוויוני. הדרך האחרת גם פשוטה יותר. 


יאיר רבינוביץ':

	אם מפנים בסביון – לא מפנים אלא למקום בעל ערך. גם אם מפנים במצפה רמון, ברור שמקבלים דירה יקרה יותר. 

שרון גלעד:

	אז צריך לשלם על ההפרש. 

יאיר רבינוביץ':

	במצב כזה לא יעשו עסקות פינוי-בינוי. 

אנה שניידר:

	פרק המיסוי פוצל מחוק ההסדרים. על שולחנה של הוועדה מונח הפרק הזה. הנימוק לפיצול אז היה שהנושא שייך לבינוי. אם יתקבל ההסדר שמוצע בהצעת החוק הזאת, תהיה לכך השפעה על הפרק ההוא. כשהוועדה תבוא לדון בפרק ההוא, היא תצטרך לקחת בחשבון שיש כבר הסדר חוקי כלשהו. 

יוסף פריצקי:

	בפינוי-בינוי היזם משלם כסף ולו בעבור שכירות חלופית.  גם זה מפגש של כסף. 

טליה דולן-גדיש:

	זה לא ממש כסף. נתנו לכך פתרון. 

שגית אפיק: 

	אני קוראת את סעיף כג. 

יוסף פריצקי:

	 אני מבקש הסבר לפסקה (6).

יאיר רבינוביץ':

	אם היה משהו שהוא אפס, והתקבלה דירה אחרת – עדיין יש אפס. 

יוסף פריצקי:

	משלמים מס שבח מלא, בלי בסיס? 

יאיר רבינוביץ':

	גם קודם לא היה בסיס. לא שילמו כלום. אולם נתקן זאת: אם תהיה עלות מקורית, היא תתווסף. 

יוסף פריצקי:

	כלומר עלות מקורית שהיא מתואמת. 


שרון גלעד:

	בעיקרון היחידה שמקבלים תמיד אמורה להיות זכות במקרקעין. איך ייתכן שבפסקה (4) נקבע שהיא לא תהיה זכות במקרקעין? ייתכן שמה שנמכר הוא מבנה עסקי, אבל מה שמתקבל הוא הקרקע החלופית. והיא תמיד זכות במקרקעין, לא? 

טליה דולן-גדיש:

	נכון. צריך לתקן. 

ויצמן שירי:

	מה לגבי פולשים? הכוונה להמריץ את מי שפלש? 

יאיר רבינוביץ':

	הפולשים מקבלים פטור בניכוי. 

טלי ירון-אלדר:

	סעיף 49כג(6) מתאר מקרה מיוחד מאוד. לרוב אין בעיה: הולכים לזכות המקורית. הסעיף הזה מתייחס למצב שיש מוכר בעל זכות ביחידה שאיננה זכות במקרקעין. ההתייחסות היא רק לפולשים. הם לא קנו כלום, לא שילמו כלום – ולכן לא מגיעה להם עלות. 

שמואל אולפינר: 

	אני מבצע פינוי-בינוי. מחתימים את האדם שהכול עליו. שהוא ימכור. 

שרון גלעד:

	ראשית הסעיף הזה לא היה בהצעה הכחולה. שנית, את הוויכוח הזה פתרנו. כתבנו "לרבות המחזיק". זה מספיק. 

יעל ייטב:

	אם כן, איזה שווי רכישה יש לתת לפולש, עו"ד גלעד?

שרון גלעד:

	זו טעות. ההגדרה כאן רחבה מדי. אני מציעה להוריד אותה. לפי מה שכתוב כאן כל מי שמכר נכס עסקי, יתנו לו שווי אפס. נכון שלגבי נכס עסקי זה לא יחול, אך מה לגבי מלאי עסקי? 

טלי ירון-אלדר:

	מדובר כאן בפינוי-בינוי, אין מלאי עסקי. 

היו"ר יעקב ליצמן:

	אני מבקש להמשיך הלאה. 

שגית אפיק: 

	אני קוראת את סעיפים 49כד49-כז. בסעיף 49כז יש לכתוב "גם לגבי מכירה ליזם" במקום "אם לגבי מכירה ליזם". כן יש לכתוב "היחידה האחרת הנמכרת" במקום "היחידה באחרת הנמכרת". 	

	אני קוראת את סעיף 49כח(א)-(ב).

יעל ייטב:

	בסעיף קטן (ב) יש להוסיף, אחרי המילים "שר האוצר בתקנות", את המילים "בהתייעצות עם הוועדה".

קריאה:

	בסעיף (א) יש לתקן ולכתוב "סעיף 33א" במקום "סעיף 33(א)". 

שמואל אולפינר: 

	בסעיף קטן (ב) צריך לכתוב "הוועדה המקומית". 

טלי ירון-אלדר:

	כלומר, ועדה לפי חוק התכנון והבנייה.

היו"ר יעקב ליצמן:

	לפי חוק ההסדרים. 

שגית אפיק: 

	אני קוראת את סעיף 49כח(ג).

ויצמן שירי:

	 למה כתוב "לא תעלה על שש שנים"? יכולים להיות מתנגדים רבים וכו'. יש תכניות שנתקעות 12 שנים. בפינוי-בינוי יש מאבקים. שש שנים אינן מספיקות. 

יאיר רבינוביץ':

	זה מכוח חוק התכנון והבנייה. 

שמואל אולפינר: 

	אני מציע לכתוב עשר שנים. אחרת הסיפור לא ייגמר. איפה כתוב שש שנים בחוק התכנון והבנייה? 

ישראל כץ:

	אינני מסכים לעשר שנים. 

טלי ירון-אלדר:

	ההגבלה מופיעה בחוק ההסדרים. 

היו"ר יעקב ליצמן:

	אם כך מופיע בחוק ההסדרים, נשאיר זאת. אם לא, נאריך לעשר שנים. 

רחל הולנדר:

	בפרויקטים מוכרזים זה שש שנים. 


שמואל אולפינר: 

	והם אינם נגמרים. 

אנה שניידר:

	אני קוראת את סעיף 49כט. 

מוסי רז:

	למה צריך תחולה רטרואקטיווית, התחילו כבר את ההליך? 

ויצמן שירי:

	 כן. 

אנה שניידר:

	אני קוראת את סעיפים 49ל49-לא. בכך הושלם פרק פינוי-בינוי. 

	בסעיף 20 להצעת החוק מוצע לבטל את סעיף 57. מהו הסעיף הזה?

יעל ייטב:

	זהו פטור ממס למכירת מניות שנסחרות בבורסה. מכיוון שהכול עובר לחלק החמישי, אין בכך צורך. סעיף 67 שנדון בהמשך נוגע לאיחוד והחלוקה. 

אנה שניידר:

	אני קוראת את התיקון המוצע לסעיף 67, בסעיף 21 להצעת החוק. 	אני קוראת גם את סעיפים 27-22 להצעת החוק. 

עופר חוגי:

	מה המצב היום?

טלי ירון-אלדר:

	יש סעיף שכזה בפקודת מס הכנסה. אך לא במס שבח. היום הבדיקה פרטנית. 

ויצמן שירי:

	מרכז החיים הוא שקובע, ולא אזרחות ישראלית או אזרחות אחרת. 

טליה דולן-גדיש:

	האזרחות איננה רלוונטית לעניין התושבות. השוני בסעיף זה הוא שעד עתה לא הייתה סמכות להחזיר מס בעקבות מס שבח. 

אנה שניידר:

	אני קוראת את סעיף 28 להצעת החוק. 


שרון גלעד:

	אני מבקשת לחזור לנושא הפולשים ולשווי הרכישה אפס. ההגדרה שם יכולה לפגוע בכל מיני אנשים. אני מבינה שאין רוצים לכתוב "פולשים" בהצעת החוק. אבל גם מעמד של דייר מוגן משמעו שאין זכות במקרקעין. 

יעל ייטב:

	אם נכתוב: "אשר לא שולם בעדה", זה יהיה בסדר? 

שרון גלעד:

	אני מציעה לחשוב על הדברים.

היו"ר יעקב ליצמן:

	אם כן יש הסכמה בין הצדדים, והנוסח יותאם אחר כך. 

אנה שניידר:

	החל בסעיף 29 להצעת החוק מובאים תיקונים עקיפים לחוקים אחרים. אני קוראת את סעיף 29 להצעת החוק. 

ויצמן שירי:

	התיקון הראשי צריך להיות שמאחדים את כל האגפים במס. גם כך הנציבה היא אותה נציבה. כיום זה אותו מנגנון, אך אין איחוד. 

אנה שניידר:

	בפסקה (1) לסעיף 29 להצעת החוק יש תיקון טכני. אני קוראת את פסקאות (2)-(7). יש לתקן טעות סופר בכותרת פסקה (7) ולכתוב "הסמכה בעניין שינויי מבנה…" במקום "הסכמה בעניין שינויי מבנה…". האם הוגדרה התקופה הקובעת בפקודת מס הכנסה? 

טליה דולן-גדיש:

	צריך להוסיף זאת. התקופה הקובעת היא 7 בנובמבר 2002 עד 31 בדצמבר 2003.

ויצמן שירי:

	 למה הזמן הקצר? השנה הנוכחית פרופורציונלית לתקופה הקודמת? 

יאיר רבינוביץ':

	הפטור של 50% ו25%- קבוע. הבהרתי שהוא משוקלל. בשנת 2002 זה עוד בשוליים, בשנת 2003 זה משתפר. 

ויצמן שירי:

	 כלומר, החלק היחסי של מי שמחזיקים זמן רב הוא אפס. 


טליה דולן-גדיש:

	אבל בעוד שנים זה יהיה משמעותי יותר. בשנת 2080 זה יהיה משמעותי יותר. 

ישראל כץ:

	 כמה ירוויח הציבור בחמש השנים הבאות, למעט ה20%-?

ויצמן שירי:

	הרווח בשוליים. 

יאיר רבינוביץ':

	כמו שאמרתי, זוהי הצהרה על מדיניות מסים שגויה. 

ויצמן שירי:

	 בסופו של דבר התשלומים הם על חשבון מס הכנסה. המטרה היא לשחרר עסקאות עד כמה שניתן. צריך ליצור פער בשלב הראשון ואחר כך דחיית מסים. אם תהיה הורדה משמעותית, תהיה הגדלה משמעותית של הרווח. 

יאיר רבינוביץ':

	הבהרנו את הדברים. אין אפשרות תקציבית להפחית עוד במסים. 

אנה שניידר:

	אני עוברת לקרוא את סעיף 124א המוצע לפקודה (פסקה (8) בסעיף 29 להצעת החוק).

	בסעיף 30 להצעת החוק מופיע תיקון עקיף לחוק עידוד השקעות הון. אני קוראת את התוספת המוצעת לסעיף 53א (סעיף 30(א) להצעת החוק).

שרון גלעד:

	בסעיף (3א)(3) המוצע כאן, צריך לכתוב, מבחינה הגיונית: "החלק המושכר בבניין הושכר לראשונה לפני היום הקובע בתקופה שלא פחתה מחמש שנים מהיום הקובע". 

יאיר רבינוביץ':

	היום יש פרק שביעי 1 לחוק עידוד השקעות הון, ולפיו אם פרויקט אושר למגורים, אפשר למכור חצי ולהשכיר חצי. מקבלים כך הטבות מס שונות, פחת מואץ וכו'. 

	כעת מאריכים את התקופה, כי התקופה נגמרה. ונותנים הטבות נוספות: מאפשרים השכרה עוד בחמש שנים. 

שרון גלעד:

	אני חוזרת על ההערה שלי. לא רוצים שמישהו יהפוך לבניין חדש אם הוא השכיר בפחות מחמש שנים. 

יאיר רבינוביץ':

	הכוונה כאן לבניין שכבר אושר פעם. 


שרון גלעד:

	את ההטבות אמורים לקבל רק אם זהו בניין חדש להשכרה שהושכר אחרי היום הקובע. בעל בניין להשכרה שמקבל הטבות צריך להשכירו לחמש שנים לפחות. אפשר לעקוף זאת בקלות. מי שהשכיר שלוש שנים לפני היום הקובע, כדאי לו לקבל אישור חדש אחרי שלוש שנים ולהפוך את הבניין לבניין חדש להשכרה. לכן אחרי "לפני היום הקובע" יש להוסיף: "לתקופה שלא פחתה מחמש שנים ואחרי היום הקובע…". 

יאיר רבינוביץ':

	אם היום רוצים להתחייב לחמש שנים נוספות, אין בכך רע. אם מישהו התחיל בפרויקט לחמש שנים, והמועד נסתיים בשנת 2005, ורוצים להתחייב להשכיר עוד בחמש שנים, החל מאותה שנה – מה רע בכך? הסך הכול הוא עשר שנים. 

שרון גלעד:

	ובלבד שהתקופה עד 2005 לא תיחשב כבניין חדש, אלא יחול עליה מס של 25%. 

יאיר רבינוביץ':

	מקובל.

היו"ר יעקב ליצמן:

	הצדדים יסכמו ביניהם את הניסוח. 

אנה שניידר:

	נכתוב: "החלק המושכר בבניין הושכר לראשונה לפני היום הקובע לתקופה שלא פחתה מחמש שנים, ואחרי היום הקובע הושכר, כולו או חלקו… לתקופת השכרה נוספת שלא פחתה מחמש שנים…". 

שרון גלעד:

	זה לא בדיוק מה שאמר רו"ח רבינוביץ'.

ויצמן שירי:

	אולי ייקבע שמישהו שוכר ותהיה לו אופציה לקנות בעוד חמש שנים? 

היו"ר יעקב ליצמן:

	אין לו פטור. 

ישראל כץ:

	הוא לא ידווח על זה. 

ויצמן שירי:

	 הכוונה היא שלא יוכלו למכור את הדירה לשוכר. 

יאיר רבינוביץ':

	אחרי התקופה אפשר לעשות זאת. 

אנה שניידר:

	אני קוראת את סעיף 30(ב) להצעת החוק. 

יעל ייטב:

	צריך לשנות את הסעיפים המופיעים בסעיף קטן (ו)(1) בעמוד 29 להצעת החוק. יש לכתוב: "49יד ו49-טז עד 49יז". אני משלימה את הקראת סעיף 30(ב) להצעת החוק. 

אנה שניידר:

	סעיף 31 להצעת החוק מציע תיקונים לחוק מס ערך מוסף. קיבלתי תיקון למה שמופיע בהצעת החוק. אני קוראת את סעיף 31א המוצע לחוק מס ערך מוסף. סעיף קטן (ב) המוצע איננו כפי שנכתב בהצעת החוק, ואני קוראת את הנוסח החדש שהובא על-ידי מע"מ:

	"(ב) במכירת זכות ביחידת מגורים חלופית בידי יזם, וכן במתן שירותי בנייה במתחם על-ידי יזם, בתמורה לרכישת זכות על-ידיו ביחידת מגורים במתחם, שנעשתה בהתאם להוראות סעיף 49כב לחוק מיסוי מקרקעין יהיה אותו חלק במחירם שאיננו עולה על תקרת השווי פטור ממס". 

	מדוע פטור ולא שיעור אפס?

יאיר רבינוביץ':

	זאת הייתה פשרה. אנחנו רצינו שיעור אפס. אם זהו שיעור אפס – אפשר לקזז את כל התשומות ולהזדכות במע"מ. אם פטור – ההטבה רק על הרווח הקבלני. 

	התיקון המוצע של מע"מ נובע מהעובדה שכרגע מי שמחזיק ביחידה יכול להוציא חשבונית. זוהי החמרה, לכאורה, ומע"מ מציע לבטל את ההחמרה הזאת. אם אין מדובר ביחידת מגורים אלא ביחידה אחרת, ההנחה היא שמי שמחזיק בה הוא עוסק מורשה, הוא יכול להוציא חשבונית, והחוק מרע עמו. לכן מוצע התיקון. 

ויצמן שירי:

	אם מישהו הוא חלק מעסקת הפינוי-בינוי, והקבלן לא הספיק למסור לו את הדירה, מה אז?

טלי ירון-אלדר:

	זהו פטור ממע"מ על שירותי בנייה שהקבלן נותן לדיירים. הוחלט שיינתן פטור, כי הבקשה הייתה לתת פטור רק  על הרווח הקבלני. במקום שאין מדובר בדירת מגורים – מתן הפטור בעצם פוגע בעסק, כי העסק היה יכול לקזז את החשבונית. לכן מפרידים בין הדברים: משאירים פטור בדירת מגורים, ומחייבים בעסק. 

ויצמן שירי:

	 אולי ייקבע שיעור אפס בדירה? 

טלי ירון-אלדר:

	בעסק התשומות מותרות. בבנייה למגורים התשומות לא יותרו. זה היה חלק מההסכם. היו הרבה דיונים בנושא זה. 

שמואל אולפינר: 

	זה לא טוב. 


יאיר רבינוביץ':

	זאת הפשרה. מע"מ לא רצה להיות חלק מהעניין בכלל. 

ויצמן שירי:

	זהו עניין מהותי מאוד. 

טלי ירון-אלדר:

	אינני מייצגת את מע"מ כעת, אבל אני מבקשת להבהיר שקשה לתקן תיקון משמעותי בחוק מע"מ כך. 

ויצמן שירי:

	 הבעיה האמתית היא שיש יותר מדי מסים ויותר מדי אגפים. יד ימין לא יודעת מה יד שמאל עושה. כולם צריכים להתאחד. 

שמואל אולפינר: 

	צריך להגיש הסתייגות.

ויצמן שירי:

	 אגיש הסתייגות. 

היו"ר יעקב ליצמן:

	כל ההסתייגויות יהיו בכנסת, אם לא תהיה הסכמה. אני מודיע כעת שלפני ההצבעות יצאו כולם, חוץ מפקידי הממשלה. 

אנה שניידר:

	אני קוראת את סעיפים קטנים (ג)-(ד) לסעיף 31א. 

	כעת אקרא סעיף שאיננו מופיע בהצעת החוק עצמה, לעניין פטור ממס בולים. 

איריס וינברגר:

	אסביר זאת. זוהי הערה טכנית. בסעיף 31א יש להוסיף עוד תיקון ולהעביר את הוראת התחולה, שנמצאת בסעיף 49כט לחוק מיסוי מקרקעין לסעיף הספציפי בחוק מע"מ, כדי שהתחולה תהיה בחוק מע"מ. זהו תיקון ניסוחי. 

אנה שניידר:

	אני קוראת את התוספת לגבי מס בולים: "בחוק מס בולים על מסמכים התשכ"א1961- בתוספת ב, בסעיף (2), אחרי סעיף קטן (כא) יבוא (כא1)". אני מבהירה שתוספת ב עוסקת בפטורים. אני קוראת את הסעיף עצמו: "הסכם למכירת זכות ביחידה בתנאי שהומצא לגבי ההסכם אישור של מנהל מס שבח או פקיד השומה לפי העניין (להלן הגורם המוסמך) כי מכירת הזכות פטורה ממסים לפי פרק חמישי 4 לחוק מיסוי מקרקעין (שבח, מכירה ורכישה), התשכ"ג1963- (להלן חוק מיסוי מקרקעין) לגבי אותו חלק מערך ההסכם שאינו עולה על תקרת השווי. למונחים המופיעים בסעיף זה תהיה המשמעות הנודעת להם בפרק חמישי 4 לחוק מיסוי מקרקעין". במילים פשוטות: זהו פטור ממס בולים. 

שמואל אולפינר: 

	ישגעו את האנשים. הכול "תלך-תבוא". 

יאיר רבינוביץ':

	פוטרים את האנשים. 

ויצמן שירי:

	 אבל צריך ללכת לפקיד שומה כדי להבהיר שזה פינוי-בינוי. למה? זה הרי הוכרז כפינוי-בינוי. 

טליה דולן-גדיש:

	מנהל מס שבח צריך להחליט על כך. 

אנה שניידר:

	אני קוראת את הסעיף האחרון להצעת החוק, סעיף 32.

	בתוך כמה זמן יפורסמו התקנות? זה חשוב לעניין סעיף קטן (א)(2).

היו"ר יעקב ליצמן:

	90 יום ולא יותר מזה. 

טלי ירון-אלדר:

	ממילא החוק יחול באופן רטרואקטיווי ברגע שהתקנות יצאו.

אנה שניידר:

	אני ממשיכה לקרוא את הסעיף. גם לגבי סעיף קטן (א)(3) אני מציעה הגבלת זמן. 

טלי ירון-אלדר:

	אני מבקשת להגביל עד תום שנת המס. לא נצליח לקדם זאת בפרק זמן קצר יותר.

היו"ר יעקב ליצמן:

	אנחנו עבדנו קשה על הצעת החוק, וכולם צריכים להירתם לכך. 

אנה שניידר:

	אני קוראת את סעיף 32(ב). הוא לא היה בהצעת החוק המקורית. 

שרון גלעד:

	יש לכתוב בהתחלה שתחולתו של חוק זה ביום 7 בנובמבר אבל תחילתו 90 יום מיום הפרסום. 

אנה שניידר:

	זהו עניין ניסוחי. 

היו"ר יעקב ליצמן:

	בשלב זה, לפני ההצבעה, אני מבקש שכל הנוכחים, למעט החברים ופקידי הממשלה, יעזבו את החדר. 

טלי ירון-אלדר:

	אני מבקשת לחזור לסעיף 16 להצעת החוק. אני מציעה שהסעיף יחול לגבי מכירת זכות במקרקעין שאינם מהווים מלאי עסקי של חבר בני אדם שהכנסתו מעסק. 

ויצמן שירי:

	ובלבד שמדובר בחברה עסקית. 

טלי ירון-אלדר:

	"חברה עסקית" במונחים של מס הכנסה משמעה הכנסה מעסק. "חבר בני אדם" זה שם אחר לחברה. 

ויצמן שירי:

	 מה לגבי בעל נחלה שמפעיל רפת? זוהי חברה?

אנה שניידר:

	"חבר בני אדם" – יכול להיות כל מיני דברים: גם מלכ"ר, גם אגודה שיתופית וכו'. אם מדברים על חבר בני אדם שהכנסתו מעסק – זוהי חברה עסקית.

ויצמן שירי:

	 מה לגבי חברה בע"מ שמפעילה בית אריזה בנחלה שלה? 

שרון גלעד:

	הגיוני לקבוע שהדבר יחול על נכס קבוע בעסק. 

ישראל כץ:

	ראשית אסביר את כוונתי. יש כאן כמה פטורים. הטענה היא שאין מקום שהפטורים יחולו על חברה שיש לה מלאי של קרקעות. 

טלי ירון-אלדר:

	מלאי עסקאות איננו רלוונטי כאן. 

ישראל כץ:

	הטענה היא שלא רוצים שחברה שיש לה קרקע, שנמצאת על קרקע חקלאית לפני התאריכים הללו, תמכור. ייתכן אגב שחברה כזאת תפנה לבג"צ בטענה של פגיעה בזכות הקניין ועוד. 

	אם רוצים שזה מה שיחול על חברה – יש לכתוב זאת, אך אין מקום שהדברים יחולו גם על מושב וקיבוץ. 

היו"ר יעקב ליצמן:

	אנחנו רוצים שהדבר יחול על חברה שמוכרת וקונה, ולא על אנשים פרטיים. 


ישראל כץ:

	 לרוב ההתיישבות במושבים מוסדרת על-ידי אגודות ועוד, ואין קשר ישיר בין החקלאים למנהל. האדם הפרטי איננו הבעלים באופן פורמלי אך באופן מעשי הוא הבעלים. אינני רוצה שהוא יילכד בסעיף הזה.

	אני מבקש להעיר עוד הערה: גם אם מישהו הקים מחסן והפעיל אותו כלא-חקלאי, הוויכוח על המחסן צריך להיות במסגרת אחרת, ולא בחוק הזה. 

טלי ירון-אלדר:

	השאלה היא מי הבעלים של הקרקע. 

שרון גלעד:

	ההבחנה איננה בין חברה ליחיד. השאלה שצריכה להישאל היא האם זהו עסק. 

היו"ר יעקב ליצמן:

	לא. רוצים להחיל זאת על חברה עסקית שרוצה להרוויח. מי שיש לו עסק בירושה, למשל, לא ייכלל כאן. 

ויצמן שירי:

	 הוא יוכל להתקזז מול הרווחים בדברים אחרים. 

שרון גלעד:

	התוצאה תהיה שהחברה תהפוך ליחיד. 

ויצמן שירי:

	 אבל חברה שתהפוך ליחיד תשלם פעמיים מס. מי שמפרק חברה משלם מס. 

שרון גלעד:

לא נכון. אני מפנה לסעיף 72. יש פטור מלא ממס. לפי הסעיף הזה הנכסים עוברים מהחברה ליחיד ויש פטור ממס. 

נחום לנגנטל:

	אני מציע למחוק את כל הסעיף. 

היו"ר יעקב ליצמן:

	אם לא תהיה הסכמה, ההסתייגויות יישמעו למעלה. 

טלי ירון-אלדר:

	אני מציעה שהסעיף יישאר רק לגבי מכירת זכות במקרקעין של חברה – ואת החברה נגדיר לפי חוק החברות – שהכנסתה מעסק. 

שרון גלעד:

	ואז אנשים יעבירו את הקרקע ליחיד, הם יפרקו את החברה.


יאיר רבינוביץ':

	זוהי מכירה.

שרון גלעד:

	לא. 

יאיר רבינוביץ':

	אפשר לכתוב שהסעיף יחול גם על יחיד שהקרקע הגיעה לידיו בעקבות פירוק של חברה אחרי היום הקובע. 

ויצמן שירי:

	 מה לגבי מעבר מחברה לחברה ללא תמורה?

טלי ירון-אלדר:

	אין פטור. יש מס. 

אנה שניידר:

	האם מי שביקש למחוק את הסעיף ממשיך להסתייג?

נחום לנגנטל:

	אני עדיין מסתייג ומבקש למחוק את הסעיף. 

עופר חוגי:

	 מה הדין בעמותות?

היו"ר יעקב ליצמן:

	זה לא נוגע לעמותות, אלא רק לחברה עסקית. 

	סעיף העדיפות הלאומית נשאר בעינו, ויש על כך הסתייגות של ח"כ רז. היא תידון במליאה. 

עופר חוגי:

	 מה בנוגע לסעיף העוסק בבתי אבות?

רחמים מלול:

	אני מציע שבסעיף ייכלל בית אבות שיש בו 50 איש ומעלה, או בית אבות מוכר אחר. 

אנה שניידר:

	מצאנו כמה הגדרות לבית אבות: בפקודת מס הכנסה, תיקוני חקיקה (הוראות שונות) יש הגדרה שלפיה בית אבות הוא מקום מגורים קבוע של חמישה יחידים שגילם מעל 65. 

	במס הכנסה, פטור ממס, כתוב שבית אבות הוא מקום מגורים שיש בו חמישים יחידות. ובמס הכנסה, לעניין דמי שכירות שקיבל קשיש, מוגדר בית אבות כמקום מגוריהם של 30 יחידים שגילם מעל 65. 

היו"ר יעקב ליצמן:

	נקבל את ההגדרה שמתייחסת ל30- איש. 

עופר חוגי:

	אני מציע הגדרה שמתייחסת לחמישה אנשים. 	 

נחום לנגנטל:

	ראשית, אני מקבל את הצעתו של ח"כ ויצמן ואינני מבקש להצביע על הצעותיי. הן יהיו הסתייגויות שיידונו במליאה, ואולי שם אצליח לשכנע את החברים ביתר הצלחה. 

	שנית, אני מבקש למחוק את כל הסעיף שנדון קודם, בראש ובראשונה משום שתהיה זליגה מתמדת. ברגע שיש פעילות בתאגיד לא חל מס שבח אם יש פירוק של החברה והקרקע עוברת לידיהם של מחזיקי המניות. רק מס רכישה חל במקרה כזה. זה מה שהייתי מציע ללקוח שלי לעשות אילו הייתי עו"ד פרטי. לכן אני מציע למחוק את כל הסעיף. 

	שלישית, אני חוזר על הסתייגויותיי לגבי החלטות מנהל מקרקעי ישראל. טענתי שאת ההחלטות שתלויות במנהל מקרקעי ישראל יש להכניס בחקיקה. הצעתי זאת אתמול. 

אנה שניידר:

	כל מה שח"כ לנגנטל העביר אתמול כהסתייגות עומד בעינו. 

היו"ר יעקב ליצמן:

	אני מקיים הצבעה על חוק מיסוי מקרקעין (שבח, מכירה ורכישה) (תיקון מס' 50 והוראת שעה), התשס"ב2002- כולל כל התיקונים בהסכמה; ההסתייגויות יידונו במליאה: הרוב בעד. אחד מתנגד. אין נמנעים. החוק אושר. 

	תודה לכולם. 

	הישיבה ננעלה בשעה 13:10.





